Kremlin belum putus lanjut perjanjian bijirin Laut Hitam ketika digesa PBB

Rusia semalam berkata bahawa republik itu belum membuat keputusan muktamad sama ada mahu melanjutkan perjanjian bijirin Laut Hitam atau sebaliknya, manakala Pertubuhan Bangsa-Bangsa Bersatu (PBB) berjanji untuk meneruskan pakatan itu sebelum ia tamat pada 17 Julai.
"Kami belum mengumumkan secara rasmi keputusan itu, kami akan mengumumkannya tepat pada masanya," kata jurucakap Kremlin, Dmitry Peskov mengenai perjanjian itu, yang membolehkan eksport bijirin selamat dari Ukraine meskipun konflik kini memasuki bulan ke-17.
Rusia secara konsisten berkata ia tidak melihat alasan untuk memperbaharui perjanjian itu selepas 17 Julai kerana halangan kepada eksport bijirin dan bajanya sendiri.
Bagaimanapun, Peskov berkata masih ada masa untuk Barat menangani isu tersebut.
"Masih ada masa untuk memenuhi sebahagian daripada perjanjian yang melibatkan negara kita.
“Sehingga kini, bahagian ini belum selesai, dan, sewajarnya, pada masa ini, malangnya, tiada alasan khusus untuk melanjutkan perjanjian ini," katanya.
Mengikut perjanjian bijirin Laut Hitam, Rusia menjamin keselamatan kapal bijirin yang menuju ke dan dari pelabuhan Ukraine melalui perairan yang dikawalnya.
Apabila perjanjian itu ditandatangani pada Julai 2022, PBB dan Rusia juga menandatangani memorandum persefahaman yang komited kepada pertubuhan dunia tersebut untuk memudahkan akses tanpa halangan bagi baja Rusia dan produk lain ke pasaran global.
Bercakap kepada pemberita di Geneva, pegawai tertinggi perdagangan PBB, Rebeca Grynspan berkata kedua-dua perjanjian itu penting.
"Kami memerlukan kedua-duanya untuk terus menurunkan harga dan mempunyai pasaran makanan dan baja yang stabil di dunia," kata Grynspan.
"PBB tetap komited untuk melakukan segala usaha untuk kesinambungan perjanjian."
Grynspan berkata beliau mungkin pergi ke Moscow untuk bertemu dengan pegawai sebelum perjanjian itu tamat.
Rusia berkata beberapa syarat mesti dipenuhi bagi memenuhi memorandum itu termasuk kemasukan semula Bank Pertanian Rusia (Rosselkhozbank) ke sistem pembayaran perbankan antarabangsa yang berpangkalan di Belgium, Swift.
The Financial Times pada Isnin melaporkan bahawa Kesatuan Eropah sedang mempertimbangkan cadangan untuk bank itu menubuhkan anak syarikat untuk menyambung semula rangkaian kewangan global, sebagai insentif untuk Moscow melanjutkan perjanjian itu.
Jurucakap Kementerian Luar Rusia Maria Zakharova menolak idea itu pada Selasa, dengan mengatakan tiada pengganti untuk memulihkan akses penuh Rosselkhozbank kepada Swift.


Keluarga Azeez kemuka representasi kepada peguam negara kes lucut hak RM16 juta

Ahli keluarga bekas pengerusi Tabung Haji Abdul Azeez Abdul Rahim telah mengemukakan representasi kepada Jabatan Peguam Negara (AGC) terhadap permohonan kerajaan untuk melucut hak harta membabitkan wang tunai dan aset bernilai RM16 juta yang didakwa hasil daripada aktiviti pengubahan wang haram.Perkara itu dimaklumkan peguam Prem Ramachandran yang mewakili keluarga Azeez ketika prosiding kes di hadapan Hakim Datuk Muhammad Jamil Hussin hari ini.Prem berkata representasi itu dikemukakan kepada AGC pada 16 November lepas dan difahamkan AGC akan membincangkan representasi berkenaan dalam masa tiga minggu.“Oleh itu, kami memohon pendengaran kes saman hari ini ditangguhkan bagi menunggu keputusan representasi tersebut,” katanya.Sementara itu, timbalan pendakwa raya Nik Haslinie Hashim berkata pihaknya tidak membantah terhadap permohonan penangguhan pendengaran kes selain memaklumkan kepada mahkamah representasi tersebut diserahkan kepada Ketua Pendakwaan AGC untuk arahan selanjutnya.Permohonan penangguhan pendengaran kes hari ini turut tidak dibantah peguam Poh Choo Hoe yang mewakili Maybank Islamic Berhad, selaku pihak ketiga dalam kes saman itu.Hakim Muhammad Jamil kemudian menetapkan 8 Februari ini untuk pengurusan kes bagi pihak-pihak memaklumkan kepada mahkamah perkembangan lanjut berhubung representasi.Melalui saman difailkan pada September 2019 itu, kerajaan memohon untuk melucut hak hampir RM16 juta daripada akaun milik isteri Azeez, Khadijah Mohd Noor, empat anak mereka iaitu Mohamed Khairul Anwar, Mohamed Khairul Azman, Khaleeda Azwa, Khaleeda Azeera termasuk satu lot kedai di Bandar Sunway, milik syarikat mereka, Azeera Management Consultants (M) Sdn Bhd.Pada 18 Disember 2020, Mahkamah Tinggi menolak permohonan ahli keluarga Azeez untuk menangguhkan prosiding saman melucut hak sementara perbicaraan kes rasuah terhadap ahli Parlimen Baling itu yang sedang berjalan di Mahkamah Sesyen selesai.Azeez, 55, kini dibicarakan atas tiga pertuduhan menerima rasuah berjumlah RM5.2 juta berkaitan projek jalan raya di Perak dan Kedah, serta 10 pertuduhan pengubahan wang haram melibatkan hampir RM140 juta, yang didakwa diterima daripada syarikat Menuju Asas Sdn Bhd.Perbicaraan tersebut, bagaimanapun ditangguhkan sementara menunggu keputusan rayuan berhubung pembatalan kesemua pertuduhan itu di Mahkamah Rayuan.


Mencari sinar dalam suasana kegelapan

Semua kesan Covid-19 kepada negara ini sudah menyeluruh.Daripada krisis kesihatan, krisis ekonomi, krisis sosial hinggalah kepada krisis politik.Dalam suasana gelap ini, apa yang boleh dilakukan oleh rakyat negara ini adalah untuk mencari sinar supaya dapat memiliki kekuatan untuk bertahan bagi menanti kebangkitan semula.Apa yang tidak terfikir boleh berlaku ke atas negara ini akhirnya sedang menjadi kenyataan.Krisis kesihatan memperlihatkan bahawa rakyat negara ini tidak akan dapat memperoleh rawatan terbaik kerana kemudahan hospital terpaksa diperuntukkan untuk menangani wabak Covid-19.Hospital-hospital pakar di Lembah Klang iaitu Hospital Sungai Buloh, Hospital Selayang dan Hospital Ampang sudah menjadi hospital khas Covid-19.Janji temu pesakit bagi rawatan pemantauan ditangguh hingga ke Disember.Krisis ekonomi menyaksikan syarikat perniagaan banyak ditutup.Kawalan pergerakan mengakibatkan premis-premis kerugian kerana pelanggan tidak dapat berbelanja.Akhirnya amat ramai orang yang kehilangan pendapatan.Semakin lama keadaan ini berterusan, bertambah parah kehidupan rakyat.Dalam suasana tertekan ini, keadaan masyarakat menjadi resah dan gelisah.Inilah dia krisis sosial.Ada individu yang tidak mampu menanggungnya.Maka berlakulah kes membunuh diri dan keganasan rumah tangga.Mekanisme yang mewujudkan keharmonian masyarakat pula tidak berfungsi.Masjid dan surau masih ditutup.Aktiviti keagamaan dan sosial beramai-ramai tidak dapat dilakukan.Begitu juga dengan kunjung-mengunjung, rekreasi dan makan angin adalah semuanya hanya tinggal sebagai kenangan.Dalam keadaan ini, tentulah berlaku krisis politik.Wabak Covid-19 yang tidak dapat ditangani dengan segera hanya menambahkan lagi gelora politik yang sedia asalnya juga tidak tenteram ekoran tumbangnya kerajaan Pakatan Harapan (PH) dan digantikan dengan pihak yang tidak memenangi pilihan raya.Peristiwa di Parlimen minggu lalu menunjukkan suatu penyelesaian politik perlu dilakukan bagi mewujudkan kestabilan kuasa sementara menanti pilihan raya umum baru.Keadaan inilah yang merupakan suasana gelap.Walaupun cahaya mata hari adalah cerah setiap hari tetapi dalam hati-hati sebahagian besar rakyat Malaysia, ia dimendungi kedukaan.Dua hari raya berlalu tanpa sebarang sambutan yang boleh mencerahkan jiwa.Sementara bulan Ogos yang sedang dimasuki Malaysia pula tidak akan disambut dengan semangat patriotisme.Sekali lagi hari dan bulan kemerdekaan tidak akan disambut sebagai acara kemenangan.Bagi mereka yang terpaksa bekerja di rumah kerana kawalan pergerakan, tentulah sukar untuk menghasilkan produktiviti yang tinggi seperti di pejabat.Mereka tidak dapat bebas berurusan dengan rakan sekerja dan orang ramai.Juga tidak dapat melakukan janji temu makan tengah hari.Maka sedikit sebanyak ia boleh menjejaskan kemahiran dan pertumbuhan kerjaya.Wabak Covid-19 ini pasti menjejaskan pengajaran dan pembelajaran di sekolah, kolej dan universiti.Apapun, pembelajaran di rumah tidak setaraf di sekolah.Pembelajaran secara dalam talian yang walaupun boleh dilakukan tetapi tidak dapat mencapai keberkesanan seperti mana kaedah bersemuka dalam kelas.Itu belum lagi dikira dengan maksud pendidikan yang lebih luas iaitu kokurikulum dan kemahiran bersosial dengan rakan sebaya dan guru masing-masing.Pada umumnya, wabak Covid-19 menjejaskan semua perkembangan rakyat dan negara ini.Lebih menekankan lagi, ia juga melibatkan seluruh dunia yang memberikan kesan antara satu sama lain.Dengan kegelapan ini, pihak yang lebih menanggung kesusahan adalah mereka yang menjadi mangsa langsung dari virus Covid-19.Sejak dua tahun ini, sudah ramai warga Malaysia yang meninggal dunia akibat virus ini.Ekoran itu, kesan daripada kematian itu juga berpanjangan.Ada yang kehilangan ibu, bapa, suami, isteri dan anak yang memaksa mereka mengubah cara hidup, baik dari segi ekonomi, sosial dan psikologi.Tidak semua yang meninggal dunia itu warga tua, ramai juga merupakan orang muda yang masih produktif.Akibatnya ramai yang kehilangan tempat pergantungan. Sementara ada syarikat yang kehilangan kepakaran petugasnya.Bagi mereka yang dapat terus hidup selepas diserang Covid-19 ini pula, pengalaman menjadi pesakit itu bukanlah sesuatu yang hendak dikenang.Dua minggu berada di pusat rawatan adalah pengalaman pahit.Sementara kesan kesihatan juga berpanjangan bagi sebahagian orang.Bagaimanakah hendak mengharungi kegelapan ini?Dalam gelap, apa yang dicari adalah satu titik sinar cahaya.Ini kerana dengannya seseorang boleh mengharungi kegelapan ini.Walaupun katakanlah tiada sebarang sinar cahaya, seseorang hanya perlu membayangkan sinar itu wujud.Inilah apa yang dikatakan bersikap positif dan optimis.Jadi dalam mengharungi kegelapan wabak Covid-19 ini, apakah sinar cahaya yang paling kecil?Hakikatnya keadaan kegelapan ini akan berlalu.Semua wabak yang pernah berlaku akan akhirnya berlalu juga.Cuma apa yang diharapkan oleh seseorang adalah ia akan dapat terus hidup untuk menyaksikan suasana ini akan berlangsung.Ada ulasan virus Covid-19 ini akan terus wujud dan manusia perlu menyesuaikan diri masing masing untuk hidup.Mungkin ada benarnya.Tetapi apa yang dimaksudkan dengan wabak ini akan berlalu ialah ia dapat ditangani walaupun virus ini akan terus ada.Mungkin dengan imunisasi yang akan sedang ditingkatkan.Lagipun, pada masa akan datang, adalah dijangkakan virus Covid lain akan muncul sebagai penambahan pelbagai varian baru.Berapa lama lagikah keadaan suasana gelap ini?Masa depan pastinya tidak dapat diramal walaupun boleh dijangkakan secara kurang tepat.Kalau dilihat pada kenyataan-kenyataan pakar, maka pada mulanya dijangka wabak ini dapat dikawal pada penghujung tahun lalu.Tetapi ternyata jangkaan itu meleset.Pada waktu ini pula, dijangkakan bahawa gelombang Covid-19 akan menunjukkan penurunan pada bulan Ogos.Begitulah harapannya kerana proses imunisasi yang semakin meluas boleh menyumbang pada kawalan wabak ini.Tetapi seseorang tidak boleh menggantung harapan terlalu tinggi.Jangkaan itu mungkin meleset lagi.Maknanya, boleh berharap tetapi usah berpegang pada harapan palsu atau meletakkan harapan terlalu tinggi.Namun, realitinya, wabak Covid-19 ini akan akhirnya berlalu.Kesedaran terhadap perkara ini merupakan suatu sinar cahaya dalam kegelapan.Ia merupakan harapan dan dengannya seseorang boleh bersikap positif dan optimis.Tetapi mengapa perlu bersikap positif dan optimis?Sikap positif boleh menguatkan ketahanan dalam menghadapi suasana penuh cabaran ini.Seperti mana badan seseorang perlukan imunisasi untuk melawan virus, maka begitu juga dengan jiwa seseorang.Ketahanan jiwa dan mental memberi kemudahan untuk seseorang menjalani kehidupan seharian ini.Sikap optimis pula memandang kepada sesuatu yang baik pada masa depan.Sememangnya masa depan itu tidak semestinya baik.Malah boleh jadi juga keadaaan akan datang boleh jadi buruk.Tetapi sikap optimis menetapkan masa akan datang itu belum berlaku.Ini bermakna ia mungkin boleh menjadi baik.Akhirnya, perkembangan akan datang adalah lebih banyak berada di luar jangkaan.Iaitu apa yang tidak terfikirkan boleh berlaku.Imaginasi manusia mampu menerawang ke merata-rata suasana, tetapi akhirnya apa yang akan terjadi adalah di luar fikiran.Keadaan yang tidak dapat dijangkakan ini tidak wajar dijadikan sebab untuk bersikap putus harapan.Selain itu, ada satu lagi sikap yang baik untuk dipegang dalam suasana sekarang.Bersyukur dengan apa yang masih ada, dan memperbaiki keadaannya.Sesungguhnya wabak ini memberi banyak pengajaran yang berguna bagi mereka yang mahu menelitinya.


9 rakyat Malaysia, 2 tanggungan selamat tiba di Poland dari Ukraine

Sembilan rakyat Malaysia bersama dua tanggungan mereka dan seorang warga Singapura yang dibawa keluar dari Kyiv, Ukraine selamat tiba di Poland awal pagi tadi dan disambut dua pegawai kedutaan Malaysia di negara itu.Menteri Luar Saifuddin Abdullah menerusi ciapan di Twitter memaklumkan konvoi tersebut yang diketuai oleh Kuasa Usaha Sementara Kedutaan Besar Malaysia di Ukraine Fadhilah Daud kini sedang menuju ke ibu kota Poland.“Mereka sedang menuju ke Warsaw pada waktu ini dan dijangka pulang ke Kuala Lumpur dalam masa yang terdekat,” katanya.Sementara itu, Wisma Putra menerusi hantaran di Twitter memaklumkan konvoi itu selamat tiba di sempadan Korczowa-Krakovets pada pukul 5.45 pagi waktu Malaysia (10.45 malam, 26 Februari waktu tempatan).“Wisma Putra sentiasa berhubung dengan pegawai kedutaan mengenai lokasi, keselamatan dan konvoi yang mengiringi mereka,” katanya.Semalam, Perdana Menteri Ismail Sabri Yaakob dilaporkan berkata pemindahan baki rakyat Malaysia di Ukraine sedang giat dilakukan manakala 13 rakyat Malaysia telah meninggalkan negara itu dalam tempoh beberapa minggu lepas berikutan keadaan tidak menentu di rantau itu.Presiden Rusia Vladimir Putin pada Khamis mengumumkan operasi ketenteraan khas di wilayah Donbas, timur Ukraine.Susulan itu, Presiden Ukraine Volodymyr Zelenskyy mengisytiharkan darurat di seluruh negara.Ukraine juga telah mengumumkan penutupan ruang udaranya untuk kegunaan awam, kerana “berisiko tinggi” kepada penerbangan awam.Difahamkan, pelan pemindahan untuk rakyat Malaysia adalah menerusi jalan darat ke Poland, yang meliputi perjalanan 782 kilometer.


Apabila bekas ketua hakim, bekas peguam negara jadi saksi

Minggu lepas, dua mahkamah Kuala Lumpur menyaksikan sesuatu yang amat jarang berlaku – kehadiran dua bekas tokoh utama perundangan negara di kandang saksi.Namun itulah yang berlaku apabila bekas ketua hakim negara, Zaki Azmi, 76, serta bekas hakim Mahkamah Persekutuan yang juga bekas peguam negara Mohamed Apandi Ali, 71, hadir di mahkamah untuk memberi keterangan, masing-masing sebagai saksi dan plaintif dalam perbicaraan berbeza.Dua tokoh itu yang tidak asing dengan kerusi hakim, menceritakan pengalaman mereka memberi keterangan dari kandang saksi kepada Bernama.Zaki yang menjadi ketua hakim negara selama tiga tahun sejak 2008, ketawa apabila ditanya sama ada beliau berasa gementar memberi keterangan buat pertama kali sebagai saksi di hadapan hakim.“Nak kata nervous sangat itu tidaklah, cuma sedikit cemas. Sebagai hakim saya biasa duduk di atas (mendengar kes), dan semasa menjadi peguam saya duduk di tempat peguam. Tapi pada Rabu lepas saya duduk di bawah, di tempat saksi,” kata Zaki yang tercatat dalam sejarah kehakiman Malaysia sebagai peguam pertama dilantik menjadi hakim Mahkamah Persekutuan secara terus pada 2007.Zaki berkata pengalaman memberi keterangan di kandang saksi itu agak menarik selain menjadi detik bersejarah bagi dirinya.“Saya mula-mula pergi mahkamah pada 1987 semasa menjadi peguam. Minggu lepas saya pergi mahkamah sebagai saksi.“Sememangnya itu satu pengalaman yang menarik dan hebat, menunggu di bilik saksi bersama-sama saksi lain sebelum dipanggil memberi keterangan. Sebagai bekas ketua hakim negara di Malaysia dan (ketua hakim) di Dubai, detik itu merupakan saat bersejarah bagi saya,” katanya.Tidak ramai hakim atau peguam yang mempunyai kisah sedemikian untuk diceritakan kepada cucu mereka, tambah beliau.Pada November 2018, Zaki menjadi tajuk berita utama apabila dilantik sebagai ketua Hakim Mahkamah Tengah Kewangan Antarabangsa Dubai (DIFC) iaitu mahkamah yang mengendalikan pertelingkahan sivil serta komersial di Dubai, antara pusat kewangan utama dunia.Pada Rabu lepas, Zaki memberi keterangan di Mahkamah Sesyen Kuala Lumpur sebagai saksi keenam pendakwaan dalam perbicaraan bekas menteri pembangunan infrastruktur Sabah, Peter Anthony yang berdepan pertuduhan menggunakan dokumen palsu berkaitan kontrak penyelenggaraan sistem.Zaki memberi keterangan atas kapasitinya sebagai pengerusi Lembaga Pengarah Universiti Malaysia Sabah, jawatan yang dipegang beliau dari 3 April 2013 hingga 31 Julai 2018.Sementara itu, Apandi yang kini bertugas sebagai peguam, merupakan hakim Mahkamah Persekutuan sebelum dilantik ke jawatan peguam negara pada 2015.Beliau juga menyifatkan pengalaman pertamanya memberi keterangan di mahkamah itu sebagai sesuatu yang hebat.“Saya tidak rasa nervous sebab mahkamah dah jadi seperti playground (padang permainan) bagi saya. Saya pergi mahkamah hari-hari. Saya dah biasa tengok saksi angkat sumpah dan beri keterangan. Bila saya beri keterangan saya tenang saja,” katanya.Apandi yang menjadi peguam negara dari 27 Julai 2015 hingga 4 Jun 2018, memberi keterangan dalam perbicaraan kes saman fitnah beliau terhadap veteran DAP Lim Kit Siang di hadapan Hakim Mahkamah Tinggi Azimah Omar.


Permohonan Najib semak keputusan Mahkamah Persekutuan tiada merit, kata pendakwaan

Pihak pendakwaan kes Najib Razak berhubung penyelewengan RM42 juta dana milik SRC International Sdn Bhd mendakwa bekas perdana menteri itu diberikan perbicaraan adil dan tiada pratimbangan dalam rayuan akhirnya di Mahkamah Persekutuan.
Timbalan pendakwa raya Mohd Ashrof Adrin Kamarul berkata permohonan semakan berhubung keputusan Mahkamah Persekutuan dipohon Najib di bawah Peraturan 137 Kaedah-Kaedah Mahkamah Persekutuan 1995 tidak mempunyai merit dan digunakan sebagai laluan untuk rayuan lanjutan serta penyalahgunaan proses mahkamah.
"Pendapat pemohon (Najib) bahawa kes ini merupakan kes yang sesuai dan sewajarnya untuk Mahkamah Persekutuan menggunakan kuasa dan bidang kuasa sedia ada di bawah Peraturan 137 adalah salah dan tidak bermerit.
"Fakta dan hal keadaan kes ini tidak membolehkan penggunaan Peraturan 137 memandangkan kes ini tidak menunjukkan hal keadaan yang luar biasa untuk semakan dilakukan kecuali bidang kuasa ini disalahgunakan sebagai laluan untuk rayuan lanjutan," katanya dalam afidavit jawapan difailkan untuk menjawab afidavit sokongan Najib yang diikrarkan pada 6 September lepas.
Mohd Ashrof, yang memfailkan afidavit jawapan itu pada 7 Oktober lepas, berkata bidang kuasa sedia ada pada mahkamah tidak seharusnya digunakan untuk menyemak semula keputusan Mahkamah Persekutuan berdasarkan merit sebaliknya akan menyebabkan tiada proses litigasi yang muktamad.
"Kes ini (semakan Najib) bukanlah kes luar biasa yang semakan semula boleh dibenarkan. Oleh itu permohonan semakan ini wajar ditolak oleh mahkamah," katanya.
Ashrof berkata tiada alasan untuk pemohon terperanjat atau terkejut apabila Mahkamah Persekutuan mengesahkan sabitan dan hukuman yang dikenakan oleh Mahkamah Tinggi.
Katanya, Mahkamah Persekutuan mendapati bahawa hukuman yang dikenakan terhadap pemohon tidak berlebihan dan mengesahkan sabitan dan hukuman.
"Pihak responden (timbalan pendakwa raya) juga tidak mencabar kadar hukuman dikenakan ke atas pemohon. Oleh itu, saya menyatakan bahawa tiada apa-apa tidak sah di sisi undang-undang dan bercanggah dengan Perlembagaan Persekutuan berhubung hukuman dikenakan ke atas pemohon oleh Mahkamah Persekutuan," kata Mohd Ashrof.
Najib, 69, memfailkan permohonan bagi menyemak keputusan Mahkamah Persekutuan yang mengekalkan sabitan dan hukuman terhadapnya itu kerana menyeleweng RM42 juta dana milik SRC International.
Beliau turut memohon agar diberi kebenaran menyemak keputusan Mahkamah Persekutuan pada 23 Ogos lepas yang menolak rayuannya dan mengekalkan sabitan serta hukuman penjara 12 tahun dan denda RM210 juta, atau penjara lima tahun.
Secara alternatif, Najib memohon agar rayuan itu didengar semula oleh korum Mahkamah Persekutuan yang baru dan terdiri sekurang-kurangnya daripada tujuh hakim.
Najib, yang kini menjalani hukuman di Penjara Kajang, juga memohon penangguhan pelaksanaan sabitan dan hukuman sementara menunggu pendengaran permohonan semakan itu.
Afidavit Najib yang difailkan bagi menyokong permohonan itu menyatakan bahawa beliau benar-benar percaya dan telah dinasihatkan oleh peguam caranya bahawa keputusan Mahkamah Persekutuan boleh disemak mengikut Peraturan 137 Kaedah-Kaedah Mahkamah Persekutuan 1995.


Tindakan Jazlan peringatan kepada Bersatu, kata 12 Umno bahagian Kelantan

12 daripada 14 Umno Bahagian di Kelantan menyokong tindakan pengerusinya Ahmad Jazlan Yaakub untuk meletakkan jawatan sebagai pengerusi Lembaga Minyak Sawit Malaysia (MPOB) semalam.Dalam satu kenyataan bersama, mereka berkata langkah Jazlan itu sebagai keputusan berprinsip dalam mempertahankan maruah parti sambil menganggap ia sebagai peringatan kepada Bersatu supaya berhenti membuli Umno.“Pendirian yang dinyatakan oleh beliau amat jelas membuktikan ahli parti jangan takut kehilangan jawatan demi mempertahankan parti. Diharap agar pemimpin parti lebih berprinsip dalam memperjuangkan parti dan mempertahankan hak-hak Umno.“Tindakan ini juga sebagai peringatan kepada Bersatu supaya jangan memperkecilkan dan membuli Umno seolah-olah parti ini tiada maruah,” kata kenyataan itu.Antara ketua bahagian yang menandatangani kenyataan itu termasuklah dari Gua Musang, Kota Bharu, Rantau Panjang, Kuala Krai,Pasir Puteh, Pengkalan Chepa, Tumpat, Pasir Mas, Bachok, Jeli, Kubang Kerian dan Machang.Manakala dua bahagian lagi yang tidak menandatangani ialah Ketereh yang dipimpin Setiausaha Agung Barisan Nasional (BN) Annuar Musa dan Tanah Merah yang kini digantung.Sebelum meletakkan jawatan semalam, Jazlan pada hujung minggu lalu mengugut untuk melepaskan jawatannya di MPOB sekiranya kerajaan Perikatan Nasional pimpinan Muhyiddin Yassin tidak meminta perkenan Agong untuk membubarkan Parlimen.Selepas tiada sebarang respons kepada ugutannya, ahli Parlimen Machang itu pun meletakkan jawatan sebagai pengerusi MPOB.


Saluran TV khas bantu PdPR diwujudkan, kata menteri

Radio Televisyen Malaysia (RTM) akan melancarkan satu saluran khas berbentuk pendidikan bagi membantu proses pengajaran dan pembelajaran murid di rumah (PdPR) semasa dan pasca Covid-19.Menteri Komunikasi dan Multimedia Saifuddin Abdullah RTM sememangnya sudah ada pengalaman dalam menyediakan TV Pendidikan sejak 1972 hingga 2008 dan pihaknya menjangkakan saluran baru itu dapat disediakan pada suku pertama tahun ini.“Semasa (pelaksanaan) Perintah Kawalan Pergerakan (PKP) yang pertama juga kita ada kelas di rumah dua sesi iaitu dua jam pada waktu pagi dan dua jam pada waktu petang menggunakan saluran TV Okey.“RTM sebenarnya sekarang ini pun sedang bersedia dan sudah pun membuat ujian saluran baharu. Isi kandungan dalam saluran televisyen itu akan disediakan oleh Kementerian Pendidikan,” katanya kepada pemberita selepas sidang media penutupan Mesyuarat Menter-Menteri Digital ASEAN Pertama (ADGMIN1) yang berlangsung secara maya.


Sorry.


Pengusaha restoran bantu lawan kelaparan ketika pandemik

Tekanan ekonomi yang semakin dirasai rakyat Malaysia ketika pandemik Covid-19 memasuki tahun kedua mengakibatkan ramai penduduk negara ini mengalami kesempitan wang, terutama kumpulan rentan golongan miskin bandar dan B40.Kisah rakyat Malaysia yang saling bantu-membantu ketika tempoh-tempoh sukar ini tidak lekang lalu di laman sosial.Tidak ketinggalan dalam usaha membantu masyarakat sekeliling ialah pengusaha-pengusaha restoran yang membekalkan makanan percuma kepada mereka yang memerlukan.Pengusaha Restoran Makan Place Mohd Izham Fahmi Yaakob berkata, restorannya mula memberikan makanan percuma sejak seminggu lalu.“Kita sediakan dalam 15 ke 20 bungkus sehari, bergantung kepada keadaan. Kadang-kadang habis, kadang-kadang tak habis,” katanya kepada MalaysiaNow.Restoran Mohd Izham di Puncak Alam di Selangor menyediakan nasi campur beserta sebungkus air sebagai makanan percuma.Menurut Izham, meskipun perniagaannya terkesan dengan pandemik Covid-19, dia tetap ingin membantu orang ramai mengikut kemampuan.“Kalau mereka terdesak, kadang-kadang sampai terpaksa mencuri. Jadi sebab itu saya tak kisah berapa bungkus pun mereka berapa nak ambil kerana sekarang kita sama-sama sedang susah,” katanya.Menurut Izham, rata-rata penerima terdiri daripada golongan asnaf meskipun dia tidak pernah bertanyakan latar belakang.Sementara pengurus Kedai Makan Abang Tukang Masak, Nur Fatin Abd Halim berkata, pihaknya menyediakan antara 200 ke 1,000 bungkusan makanan sehari kepada penduduk berdekatan di Damansara Damai.“Berapa pun kami letak, makanan tersebut tak pernah tak habis. Kami tidak tetapkan sebarang kriteria, siapa pun boleh ambil sekiranya lapar atau memerlukan.“Kadang kala kami beri juga kepada pengawal keselamatan yang bekerja lewat malam,” katanya kepada MalaysiaNow.Menurut Fatin, kepadatan penduduk Damansara Damai yang agak tinggi antara sebab makanan yang disediakan kedainya sentiasa habis.“Kebanyakan yang ambil makanan adalah warganegara yang berkeluarga, bukan warganegara juga ada.”Restoran itu juga mempunyai ruang untuk bantuan asas untuk disumbangkan kepada lebih 2,000 orang penduduk sekitar.Katanya, 80% kos sumbangan diperoleh daripada keuntungan perniagaan manakala 20% diterima daripada sumbangan orang ramai.Pemilik gerai Nasi Briyani Batu Pahat Damansara Damai, Mohammad Na’imullah Nazli pula menyediakan 15 bungkus nasi sehari kepada penduduk yang memerlukan.“Kita mulakan pada awal bulan Jun, selepas kita tengok di media sosial macam-macam isu yang terjadi, orang kurang makanan, tiada wang, dan yang terbaru terpaksa gantung bendera. Ramai yang putus asa sampai bunuh diri.“Kita cuba bantu walaupun tak banyak.. dapat selamatkan satu dua keluarga pun sudah cukup,” katanya.Dia juga turut bekerjasama dengan bekas penjaga gol pasukan Selangor, Jamsari Sabian yang membekalkan pek keperluan asas untuk diedarkan.Nai’mullah turut mengambil inisiatif mengedarkan makanan kepada keluarga sekitar yang tidak mempunyai kenderaan.Tambahnya, penerima yang disasarkan ialah ibu tunggal dan mereka yang tiada pekerjaan dan mempunyai anak kecil.“Kita ada buat tapisan sedikit kerana kita tidak mempunyai dana besar, jadi kita nak bantuan ini sampai kepada mereka yang betul-betul memerlukan.“Kita tidak mahu mereka terlalu tertekan sehingga sanggup membuat perkara yang tak elok,” kata Na’imullah.


Pfizer, Sinovac, AstraZeneca sesuai untuk ibu mengandung, kata Khairy

Vaksin Pfizer, Sinovac dan AstraZeneca sesuai diberikan kepada golongan ibu mengandung berdasarkan panduan yang dikemas kini kementerian kesihatan (KKM).Menteri Penyelaras Program Imunisasi Covid-19 Kebangsaan (PICK) Khairy Jamaluddin berkata bagaimanapun Pfizer kekal disyorkan manakala AstraZeneca dan Sinovac kini juga telah diklasifikasikan sebagai bersesuaian.“AstraZeneca tidak lagi dikontraindikasikan kepada kehamilan dan Sinovac pula disyorkan oleh laporan interim Pertubuhan Kesihatan Sedunia (WHO) untuk ibu hamil dan menyusukan anak berikutan manfaatnya jauh lebih besar daripada potensi risiko yang dikaji,” katanya pada sidang media selepas meninjau pusat pemberian vaksin (PPV) ibu mengandung di Pusat Perdagangan dan Pameran Antarabangsa Malaysia (Mitec) hari ini.Khairy berkata setakat ini, hampir 109,607 pendaftaran vaksin bagi golongan ibu mengandung diterima di seluruh negara melalui aplikasi MySejahtera.Beliau berkata daripada jumlah itu, seramai 11,663 dijangka bersalin (EDD) pada Ogos ini dan golongan itu diberi keutamaan.Katanya, lebih 10,000 ibu mengandung telah diberi janji temu dengan nota ‘Expectant Mother’ pada janji temu mereka.Beliau berkata lebih kurang 6,000 ibu mengandung dijadualkan janji temu di PPV MITEC dan PPV Pusat Konvensyen Sunway Pyramid untuk menerima vaksinasi hujung minggu ini dan ia berlangsung di seluruh negara dengan jumlah yang berbeza.Ibu mengandung kekal menjadi penerima vaksin Covid-19 berkeutamaan tinggi berdasarkan risiko jangkitan Covid-19 untuk kumpulan itu, katanya.Mengenai industri, Khairy yang juga menteri sains, teknologi dan inovasi berkata sebanyak empat PPV industri sedang beroperasi manakala 19 lagi akan beroperasi menjelang akhir bulan ini.Beliau berkata PPV industri minyak dan gas di Kerteh, Terengganu akan beroperasi pada 1 Julai dan PPV Industri Eastern Steel di Kemaman pula beroperasi pada 2 Julai.


KDN fokus 5 strategi utama banteras pendatang asing tanpa izin

Kementerian Dalam Negeri (KDN) sedang memperhalusi pelan strategik penguatkuasaan pendatang asing tanpa izin (Pati) yang lebih menyeluruh, kata Timbalan Menteri Dalam Negeri I Ismail Mohamed Said.Beliau berkata, “Pelan Holistik Penguatkuasaan Pati” memfokuskan lima strategi utama yang lebih komprehensif untuk mengatasi permasalahan kebanjiran Pati di negara ini membabitkan kerjasama pelbagai kementerian dan agensi kerajaan termasuk kerajaan negeri, pihak berkuasa tempatan (PBT) dan Jawatankuasa Pembangunan dan Keselamatan Kampung Persekutuan (JPKKP).Katanya, pelan itu diwujudkan bagi memperkukuhkan tadbir urus sistem kerja agensi penguatkuasaan dan kawal selia sedia ada serta meningkatkan kerjasama strategik dan kesedaran masyarakat setempat bagi mencapai sifar pendatang tanpa izin.“Lima strategi utama (menerusi pelan) iaitu strategi perundangan dan dasar penguatkuasaan Pati, strategi kawalan sempadan dan pintu masuk, strategi pengurusan pekerja asing, strategi operasi dan penguatkuasaan dan terakhir strategi media dan publisiti.“Strategi yang digariskan dalam Pelan Holisitik Penguatkuasaan Pati ini berlunaskan dalam bidang-bidang fokus yang dikenal pasti bersesuaian dengan peranan agensi-agensi terlibat.“Dan akan dibangunkan bagi memberi impak signifikan ke arah peningkatan imej perkhidmatan awam khususnya pasukan penguatkuasaan. Sehubungan itu, Kementerian Dalam Negeri melalui Jabatan Imigresen Malaysia dan agensi penguatkuasaan lain seperti PDRM dan Agensi Penguatkuasaan Maritim Malaysia (APMM) akan melakukan operasi secara berterusan di lokasi yang menjadi tumpuan warga asing,” katanya di Dewan Rakyat hari ini.“Lima strategi utama (menerusi pelan) iaitu strategi perundangan dan dasar penguatkuasaan Pati, strategi kawalan sempadan dan pintu masuk, strategi pengurusan pekerja asing, strategi operasi dan penguatkuasaan dan terakhir strategi media dan publisiti.Beliau menjawab pertanyaan Che Alias Hamid (PAS-Kemaman) yang ingin mengetahui status pelaksanaan Pelan Holistik Penguatkuasaan Pati yang dirangka untuk jangka masa lima tahun bagi membanteras kebanjiran Pati di negara ini.Menurut Ismail, bagi memantau Pelan Holistik Penguatkuasaan Pati yang dilancarkan, KDN turut menubuhkan Jawatankuasa Induk Penguatkuasaan Pati yang akan dipengerusikan oleh ketua setiausaha kementerian yang akan bersidang empat kali setahun.“Memang menjadi tanggungjawab KDN dan JPM (Jabatan Perdana Menteri) untuk melibatkan bagi menguatkuasakan dan meneliti undang-undang dan peraturan sedia ada.“Pihak KDN berbincang dengan PBT dan Agensi Penguatkuasaan Maritim Malaysia dalam perbincangan Akta pindaan Akta Imigresen 1959/63 khusus bagi aspek perundangan pada 24 hingga 26 September 2020.“Saya percaya hasil perbincangan tersebut akan kita perhalusi dan memperinci untuk kita menggubal satu peraturan dan undang-undang untuk kita memperketatkan dan memperkuatkan hukuman sedia ada kepada Pati dan majikan terlibat.”


Kes rayuan Anwar berhubung sabitan liwat didengar Januari 2021

Rayuan Anwar Ibrahim terhadap keputusan Mahkamah Tinggi Kuala Lumpur yang menolak permohonannya untuk membatalkan saman pemula seorang peguam berhubung pengampunan penuh yang diberikan kepada beliau bagi sabitan dan hukuman penjara dalam kes meliwat pembantunya, akan didengar oleh Mahkamah Rayuan pada 11 Januari tahun depan.Peguamnya, J. Leela berkata tarikh itu ditetapkan semasa pengurusan kes di hadapan Timbalan Pendaftar Mahkamah Rayuan Noridah Adam yang dikendalikan secara dalam talian menerusi sistem e-Review hari ini.“Rayuan Anwar Ibrahim akan didengar bersama-sama rayuan Lembaga Pengampunan,” katanya menerusi aplikasi WhatsApp.Plaintif, Mohd Khairul Azam Abdul Aziz diwakili peguam Mohamad Farhan Kamarudin.Pada 21 September, Hakim Mahkamah Tinggi Akhtar Tahir menolak permohonan presiden PKR itu dan permohonan serupa daripada Lembaga Pengampunan selepas memutuskan bahawa, antara lain, plaintif mempunyai locus standi untuk memulakan saman tersebut kerana beliau adalah orang awam dan orang yang berkelayakan sebagai peguam.Ahli Parlimen Port Dickson itu memfailkan permohonan tersebut pada 13 Mei lepas atas alasan bahawa, antara lain, Khairul Azam tidak mempunyai locus standi untuk memfailkan saman pemula dan ia adalah remeh, memalukan serta penyalahgunaan proses mahkamah.Mohd Khairul Azam, menerusi firma guaman Tetuan Raja Riza & Associates, menamakan Lembaga Pengampunan dan Anwar masing-masing sebagai defendan pertama dan kedua dalam saman pemulanya yang difailkan pada 26 Februari tahun ini.Peguam itu mendakwa pengampunan yang diberikan kepada Anwar oleh Yang di-Pertuan Agong adalah bercanggah dengan Perkara 42 (4) dan (5) Perlembagaan Persekutuan berdasarkan fakta bahawa pengampunan yang diperkenan oleh Agong hendaklah atas nasihat Lembaga Pengampunan.Mohd Khairul Azam mendakwa lembaga itu belum dibentuk secara rasmi selepas Pilihan Raya Umum ke-14 pada 9 Mei 2018 dan pembentukan kerajaan baharu.Beliau juga mendakwa susulan pilihan raya itu, beberapa tindakan yang bercanggah dengan perlembagaan telah diambil bagi memastikan Anwar mendapat pengampunan yang membawa kepada pembebasannya dari penjara.Anwar dijatuhi hukuman penjara lima tahun bagi kesalahan meliwat pembantunya, Mohd Saiful Bukhari Azlan dan sabitan serta hukuman itu telah dikekalkan oleh Mahkamah Persekutuan pada 10 Februari 2015.


Jho Low tidak berani perdaya Najib, kata pendakwa

Ahli perniagaan dalam buruan Low Taek Jho atau Jho Low tidak berani memperdayakan Najib Razak kerana hubungan baik mereka, Mahkamah Rayuan diberitahu.Timbalan pendakwa raya (TPR) V. Sithambaram berkata adalah sukar untuk mempercayai bahawa Jho Low, berada dalam kedudukan bawahan kepada perayu (Najib) mempunyai keberanian untuk mengatur transaksi penipuan, yang secara langsung akan memberi kesan kepada bekas perdana menteri itu.Sithambaram berhujah demikian di hadapan panel tiga hakim diketuai hakim Abdul Karim Abdul Jalil dalam prosiding rayuan Najib terhadap sabitan dan hukuman penjara kerana penyalahgunaan dana SRC International sebanyak RM42 juta.Dua lagi hakim yang bersidang ialah Has Zanah Mehat dan Vazeer Alam Mydin Meera.“Jho Low memainkan peranan penting dalam pengiriman wang berjumlah RM42 juta daripada SRC ke dalam akaun perayu dan tidak akan mempengaruhi pemindahan tanpa pengetahuan perayu,” tambahnya.Sithambaram menegaskan bahawa hubungan erat antara Jho Low dan Najib disahkan lagi oleh saksi pendakwaan ke-50, bekas pengarah urusan kumpulan AmBank, Cheah Tek Kuang.Sebenarnya, Jho Low adalah orang yang memperkenalkan Cheah kepada Najib di kediaman peribadi perayu ketika dia ingin membuka akaun AmBank, katanya.Ketika menyentuh mengenai usaha Jho Low untuk memastikan kecukupan dana dalam akaun Najib, Sithambaram berkata Najib bahkan telah menjelaskan bahawa Jho Low telah bekerja keras untuk memastikan semua ceknya bukan cek tendang atau dia akan diminta untuk menanyakan status akaunnya, sekali gus mendedahkan transaksi sebenar akaun tersebut.“Kini, perayu mendakwa menjadi mangsa manipulasi dengan meraih dana (bukannya kehilangan) melalui tindakan Jho Low.“Perayu mengatakan bahawa Jho Low  telah membuat banyak wang daripada pembabitannya dalam Terengganu Investment Authority Berhad (TIA), 1Malaysia Development Berhad (1MDB) dan SRC.“Itu sebenarnya sebab Jho Low memastikan dana (dalam akaun) itu ada…supaya hubungannya dengan perayu tidak akan terjejas dan seterusnya menimbulkan curiga perayu,” katanya.Sithambaram berkata bukti daripada kebanyakan interaksi menerusi sembang BlackBerry Messenger (BBM) antara saksi pendakwaan ke-54, pengurus perhubungan Joanna Yu Ging Ping dan Jho Low, mengesahkan dia berkomunikasi dengan Najib berkaitan baki bank dan pengeluaran cek.“Jho Low tidak akan mengambil langkah reaksioner untuk memastikan cek perayu tidak ditendang,” tegas Sithambaram.Tambah Sithambaram, RM42 juta daripada SRC itu dikatakan sebagai umpan untuk meneruskan hubungan antara Jho Low dengan perayu.Pada 28 Julai tahun lepas, Mahkamah Tinggi Kuala Lumpur telah menjatuhkan hukuman penjara 12 tahun dan denda RM210 juta ke atas Najib selepas mendapati beliau bersalah atas tujuh pertuduhan melibatkan CBT, pengubahan wang haram dan menyalahgunakan kedudukan membabitkan RM42 juta dana milik SRC International.Pendengaran rayuan itu bersambung.


Kadar pengangguran Malaysia menurun 1.8% pada Mei 2022

Kadar pengangguran negara menurun 1.8% pada Mei tahun ini iaitu seramai 637,700 orang berbanding 649,300 orang bulan sebelumnya, demikian menurut Statistik Tenaga Buruh Malaysia, Mei 2022 yang dikeluarkan Jabatan Perangkaan Malaysia (DOSM) semalam.
Ketua Perangkawan Mohd Uzir Mahidin berkata kedudukan tenaga buruh pada Mei 2022 mengukuh dengan peningkatan 0.2% bulan ke bulan kepada 16.54 juta orang, berbanding 16.5 juta orang pada April.
“Kadar penyertaan tenaga buruh meningkat sedikit kepada 69.5% daripada 69.4% pada April 2022, menunjukkan lebih banyak pertumbuhan guna tenaga yang stabil,” katanya dalam sebuah kenyataan.
Beliau berkata penduduk bekerja menunjukkan peningkatan bulan ke bulan sebanyak 0.3% untuk merekodkan 15.90 juta orang pada Mei berbanding 15.85 juta orang pada April.
Uzir berkata komposisi terbesar penduduk bekerja adalah kategori pekerja dengan 76.2%, dan kategori itu meningkat 0.2% kepada 12.11 juta orang berbanding 12.09 juta orang bulan sebelumnya.
Katanya penduduk bekerja sendiri pula bertambah sebanyak 0.7% kepada 2.74 juta orang pada Mei, berbanding 2.72 juta orang pada bulan sebelumnya.
“Aktiviti ekonomi yang menggalakkan pada bulan Mei mendorong kepada lebih banyak permintaan terhadap barang dan perkhidmatan, justeru memberi lebih banyak peluang kepada perniagaan bagi menjana semula pendapatan mereka,” katanya.
Dalam sektor ekonomi, Uzir berkata bilangan penduduk bekerja dalam sektor perkhidmatan terus mengekalkan trend positif terutama dalam subsektor perdagangan borong dan runcit, maklumat dan komunikasi serta perkhidmatan makanan dan minuman.


Mekanik tradisional ‘cukup-cukup makan’ ketika pelanggan berhijrah ke pusat servis sah

Mekanik tradisional sememangnya menjadi pilihan ramai bagi membaiki kereta yang rosak atau menyelesaikan masalah tayar bocor.Namun, dengan kecanggihan enjin berkomputer, pusat servis kereta yang sah menjadi pilihan utama pelanggan untuk membaiki kereta.Mekanik tradisional sememangnya antara golongan pekerja dalam sektor pekerjaan 3D: dirty (kotor),dangerous (berbahaya) dan difficult (sukar) yang paling kuat bekerja.Mereka bekerja tanpa henti selama 12 jam – enam atau tujuh hari seminggu – untuk membaiki kereta dan kenderaan demi menikmati kehidupan yang baik.Namun ketika pandemik melanda negara, ramai mekanik tradisional terpaksa berdepan kesukaran disebabkan bengkel yang kerap kosong dan kini terpaksa bergantung dengan pelanggan setia.Ah Tick menceburkan diri dalam perniagaan membaiki kereta sejak 20 tahun lalu, namun, pendapatannya semakin berkurangan selepas saban tahun pelanggan semakin kurang datang ke bengkelnya.“Kini, kami hanya perolehi pendapatan cukup-cukup makan saja untuk teruskan perniagaan. Kami dah tak ambil gaji bulanan, kami dapat gaji harian jika boleh.”Bengkel Ah Tick menerima kereta dan lori. Bagaimanapun, katanya, bilangan kenderaan semakin berkurangan di bengkelnya.“Kami biasanya baiki lori kerana pemilik tak mampu bayar bengkel yang sah. Tapi kalau kereta memang kurang dari sebelum ni,” katanya di samping menambah pendepatan mereka berkurang secara drastik berbanding beberapa tahun sebelum ini.Ah Tick berkata ramai orang, baik yang muda atau pun tua tidak lagi mahu menggunakan perkhidmatan bengkel tradisional.“Orang berpendidikan tidak datang ke sini kerana bila tengok kedai kami; tak bersih, tidak ada penyaman udara atau wi-fi,”“Mereka lebih suka persekitaran yang selesa untuk duduk dan berehat sambil bermain dengan telefon mereka, jadi mereka pilih pusat servis yang sah,” katanya kepada MalaysiaNow.Walaupun begitu, Ah Tick menjelaskan bahawa perniagaannya masih bertahan dengan bantuan pelanggan tetap dari generasi tua yang telah bertahun-tahun mengunjungi kedainya.Sementara itu, mekanik kenderaan dan pemilik perniagaan, David berkata perniagaan perkhidmatan membaiki kenderaan agak sukar diramalkan kerana kadangkala pelanggan banyak dan kadang-kadang premis kosong.Berada dalam bidang itu sejak 11 tahun lepas, David berkata masalah utama yang dihadapinya bukan bilangan pelanggan, sebaliknya mencari pekerja yang sanggup bertahan dengan kerja tersebut.“Sukar untuk jaga kakitangan yang sedia bekerja keras kerana banyak orang muda sekarang tak mahu bekerja dengan tekanan fizikal. Kami tidak boleh kritik mereka ketika bekerja. Jika tidak, esok mereka tidak akan datang bekerja,” katanya.David turur menambah bahawa majikannya dulu akan membaling sepana sekiranya mekanik baru melakukan kesalahan semasa bekerja.Bagaimanapun, David bersetuju bahawa pemilik kenderaan tidak lagi mengunjungi bengkel tradisional kecuali mereka mendapat cadangan daripada rakan atau ahli keluarga.“Kemudian mereka akan datang lagi secara berkala jika mereka berpuas hati dengan perkhidmatan yang kami tawarkan kepada mereka,” katanya.Ramai orang cenderung berfikir bahawa bengkel tradisional adalah kedai yang sering mengenakan harga tinggi atau mekaniknya tidak begitu jujur.Semuanya kerana pengalaman buruk dengan mekanik tertentu atau mendengar cerita mengenai mekanik yang tidak jujur.Namun David menolak dakwaan tersebut, katanya, insiden sedemikian itu adalah bergantung kepada orang yang membaiki kenderaan dan bukan semua mekanik tidak jujur.“Ia benar-benar bergantung kepada orang, tidak semua pusat servis kereta seperti itu. Kami kenakan bayaran kepada pelanggan dengan harga berpatutan.”Namun, dia memberitahu MalaysiaNow bahawa orang ramai selalu mahukan perkhidmatan terbaik dengan harga yang murah, namun katanya perkhidmatan sebegitu bukannya senang diperoleh.


Pengurusan 1MDB jemput Jho Low mesyuarat sulit pada 2009, kata bekas pengarah

Mahkamah Tinggi hari ini diberitahu bahawa ahli perniagaan dalam buruan Low Taek Jho atau Jho Low dijemput oleh pihak pengurusan 1Malaysia Development Berhad (1MDB) untuk menghadiri mesyuarat lembaga pengarah khas syarikat yang diadakan pada 26 September, 2009.Bekas Pengarah Bukan Eksekutif 1MDB Ismee Ismail, 58, berkata bekas ketua pegawai eksekutif 1MDB Shahrol Azral Ibrahim Halmi atau Casey Tang Keng Chee (bekas pengarah eksekutif 1MDB) mungkin telah menjemput Jho Low menghadiri mesyuarat sulit tersebut.Saksi pendakwaan ke-13 itu berkata demikian semasa pemeriksaan balas oleh peguam Muhammad Shafee Abdullah dalam perbicaraan kes Najib Razak, yang menghadapi pertuduhan penyelewengan RM2.3 bilion daripada dana 1MDB.Mesyuarat yang dipengerusikan Mohd Bakke Salleh itu turut dihadiri Che Lodin Wok Kamaruddin, Shahrol Azral, Azlan Zainol, Casey Tang dan saksi itu sendiri.Ismee yang dirujuk dengan minit mesyuarat tersebut, bersetuju bahawa tiada persoalan dibangkitkan atau yang mempersoalkan bagaimana Jho Low dijemput dan atas apa tujuan.“Saya ingat sebelum mesyuarat bermula, kami ada bercakap mengenainya, dan dari perspektif saya kehadiran beliau pada masa itu adalah untuk menjelaskan kepada lembaga pengarah mengenai cadangan usaha sama (JV) dengan PetroSaudi International Ltd (PSI),” katanya.Shafee: Jho Low nampaknya tidak mengeluarkan sepatah kata pun sepanjang mesyuarat itu, kerana jika tidak penjelasannya akan direkodkan dalam minit ini.Ismee menjawab: “Ya”.Ketika ditanya mengenai perjanjian usaha sama AS$1 bilion dengan PSI, Ismee berkata beliau diberi “tanggapan” bahawa bekas perdana menteri itu mahu lembaga pengarah meneruskan JV tersebut.Beliau berkata Bakke, bekas pengerusi 1MDB telah memberitahu pengarah-pengarah bahawa beliau telah bercakap dengan Najib melalui telefon sebelum mesyuarat 26 September 2009.“Apa yang saya boleh ingat adalah Bakke memberitahu kami bahawa ‘PM mahu kami melakukan perkara ini (usaha sama PSI)’,” katanya.Shafee kemudian menyoal Ismee sama ada Bakke telah menyebut perkataan seperti “Jangan ambil masa terlalu lama melihat transaksi sebelum ini”.Ismee berkata Bakke tidak memberitahu butiran panggilan telefonnya dengan Najib.“Pada asasnya, Bakke berkata lembaga pengarah perlu membuat keputusan (mengenai PSI),” katanya.Minggu lepas, dalam perbicaraan melibatkan pertuduhan meminda laporan audit 1MDB yang dihadapi Najib, Bakke memberi keterangan bahawa Najib memberitahunya melalui telefon supaya tidak mengambil terlalu banyak masa melihat urus niaga lepas dan hanya memberi tumpuan kepada cadangan JV antara 1MDB dan PSI.Semasa prosiding hari ini, Shafee mencadangkan bahawa apa yang diberitahu oleh Bakke kepada Ismee dan yang lain di dalam bilik mesyuarat itu adalah “bukan apa yang diberitahu oleh perdana menteri ketika itu kepadanya (Bakke).“Beliau (Bakke) mungkin mahu menarik perhatian lembaga pengarah,” kata peguam itu.Ismee berkata hanya Bakke yang boleh memberi keterangan mengenai perbualan telefonnya dengan Najib.Sementara itu, seorang lagi saksi, bekas ketua pegawai kewangan 1MDB Azmi Tahir berkata beliau tidak pernah mengesahkan arahan yang diterima daripada bekas Ketua setiausaha sulit Najib iaitu Azlin Alias, yang dikatakan datang terus daripada Najib sendiri.Peguam Hariharan Tara Singh merujuk Azmi kepada sebahagian kenyataan saksinya yang menyatakan beliau berjanji untuk melaksanakan dan menandatangani beberapa dokumen berkaitan usaha sama antara bank BSI dan 1MDB Global Investments Ltd (1MDB GIL) pada Mac 2013.Bagaimanapun, Azmi berkata kebanyakan arahan Azlin hanya secara lisan atau mesej teks dan ia tidak pernah ditulis dalam dokumen yang betul.Saksi itu juga bersetuju dengan cadangan Hariharan bahawa beliau tidak pernah mengesahkan arahan itu dengan Najib kerana menganggap apa sahaja yang datang daripada Azlin adalah arahan Najib.Najib, 68, berdepan empat pertuduhan menggunakan kedudukannya untuk memperoleh rasuah berjumlah RM2.3 bilion daripada dana 1MDB dan 21 pertuduhan pengubahan wang haram membabitkan jumlah yang sama.Perbicaraan di hadapan hakim Collin Lawrence Sequerah bersambung esok.


Ahmad Maslan bayar kompaun RM1 juta bagi pertuduhan pengubahan wang haram

Mahkamah Tinggi Kuala Lumpur hari ini membebaskan Ahli Parlimen Pontian Ahmad Maslan atas dua pertuduhan gagal isytihar RM2 juta diterima daripada bekas perdana menteri Najib Razak dan memberi kenyataan palsu selepas membayar kompaun sebanyak RM1.1 juta.Hakim Ahmad Shahrir Mohd Salleh memutuskan demikian selepas timbalan pendakwa raya (TPR) Mohd Mukhzany Fariz Mohd Mokhtar memaklumkan mahkamah bahawa pihak pendakwaan menarik balik kedua-dua pertuduhan terhadap Ahmad berikutan tertuduh bersetuju membayar kompaun berjumlah RM1.1 juta, semalam.“Dalam membuat permohonan untuk tidak meneruskan pendakwaan terhadap tertuduh, TPR mengesahkan bahawa tertuduh tidak akan dihadapkan semula dengan pertuduhan-pertuduhan yang sama pada masa akan datang. Ini berikutan fakta bahawa tertuduh telah menerima tawaran kompaun dan menjelaskan bayaran kompaun tersebut.“Berpandukan Seksyen 254 Kanun Prosedur Jenayah dan nas undang-undang yang diputuskan oleh Mahkamah Rayuan dalam kes pendakwa raya terhadap Ambika M A Shanmugam, mahkamah dengan ini memerintahkan agar tertuduh dilepas dan dibebaskan daripada pertuduhan pertama dan kedua.“Semua tarikh bicara yang telah dijadualkan dilapangkan,” kata hakim Ahmad Shahrir.Terdahulu, Mohd Mukhzany Fariz memaklumkan kepada mahkamah bahawa pihak pendakwaan memohon supaya Ahmad dilepas tanpa dibebaskan (DNAA) atas kedua-dua pertuduhan itu.“Sebelum pertuduhan ini dipertuduhkan ke atas tertuduh (Ahmad), tertuduh telah ditawarkan kompaun, bagaimanapun tertuduh pada asalnya tidak bersetuju untuk membayar kompaun tersebut.“Selepas pertuduhan dibuat ke atas tertuduh, peguamnya menulis surat representasi dan setuju untuk membayar kompaun sebanyak RM1.1 juta. Oleh itu, SPRM dan AGC (Jabatan Peguam Negara) bersetuju dengan representasi tertuduh…maka dengan ini pihak pendakwaan bersetuju kes ini untuk DNAA, ” katanya.Hakim Ahmad Shahrir: Adakah pihak pendakwaan akan meneruskan pertuduhan yang sama terhadap tertuduh?.Mohd Mukhzany Fariz: Jika dilihat pada asalnya kompaun telah ditawarkan ke atas tertuduh dan tertuduh telah menjelaskan kompaun tersebut, saya percaya kita tidak mendakwanya semula atas kesalahan sama.Hakim Ahmad Shahrir berkata peguam negara diperuntukkan kuasa di bawah Perkara 145 (3) Perlembagaan Persekutuan untuk memulakan, menjalankan atau memberhentikan apa-apa prosiding bagi sesuatu kesalahan.“Kuasa pendakwaan ini boleh dijalankan oleh peguam negara menurut budi bicaranya. Seksyen 376(1) Kanun Prosedur Jenayah yang seterusnya memperkukuh kedudukan ini dan menyatakan peguam negara hendaklah menjadi sebagai pendakwa raya dan hendaklah mempunyai kawalan dan arahan dalam semua pendakwaan jenayah.“Apabila pendakwa raya menjalankan kuasanya di bawah Seksyen 254(1) Kanun Prosedur Jenayah untuk tidak selanjutnya meneruskan pendakwaan terhadap tertuduh, adalah menjadi kewajipan mahkamah, mempertimbangkan sama ada tertuduh sepatutnya diberi perintah pelepasan tanpa pembebasan atau perintah pelepasan dan pembebasan,” katanya.Hakim itu berkata perkara tersebut adalah kuasa budi bicara kehakiman yang mesti dipertimbangkan menurut lunas undang-undang.


Cadangan benarkan kedai berkait PdPR beroperasi akan dibawa ke MKN

Kementerian perdagangan dalam Negeri dan hal ehwal pengguna (KPDNHEP) berpandangan premis menjual barangan berkaitan aktiviti pengajaran dan pembelajaran di rumah (PdPR) wajar dibenarkan beroperasi dalam tempoh sekatan pergerakan penuh.Timbalan Menterinya Rosol Wahid berkata cadangan itu yang akan dikemukakan kepada Majlis Keselamatan Negara (MKN) dalam masa terdekat, ia adalah susulan aduan ibu bapa tentang kesukaran mendapatkan alat tulis dan alatan lain untuk anak mereka menyiapkan tugasan sekolah.“Kita sedar ada yang tidak mempunyai mesin pencetak di rumah atau kehabisan dakwat yang akhirnya menyukarkan anak-anak menyiapkan tugasan mereka,” katanya kepada pemberita selepas mengadakan lawatan ke kedai D’Mart Felda Bukit Goh hari ini.Mengulas perkembangan lain, Rosol berkata isu harga minyak masak botol bagi tiga dan lima kilogram, dijangka selesai dalam masa terdekat susulan perbincangan KPDNHEP dengan kementerian perusahaan perladangan dan komoditi serta kementerian kewangan semalam.“Ada perkara positif yang akan diumumkan sama ada oleh menteri KPDNHEP atau Menteri Kewangan dalam masa terdekat,” katanya.Ditanya mengenai kenaikan harga sayur pula, beliau berkata pelaksanaan perintah kawalan pergerakan diperketatkan (PKPD) di beberapa kawasan di Cameron Highlands dari 14 hingga 27 Jun ini tidak sepatutnya mencetuskan kenaikan harga kerana sektor tersebut terus dibenarkan beroperasi.Sehubungan itu, beliau meminta pengguna yang berdepan masalah kenaikan harga sayur secara mendadak agar membuat aduan kepada KPDNHEP bagi membolehkan pihaknya melaksanakan siasatan dan tindakan segera.


Tengku Zafrul dilantik ahli MT Umno

Menteri Perdagangan Antarabangsa dan Industri, Tengku Zafrul Tengku Abdul Aziz hari ini dilantik sebagai ahli Majlis Tertinggi (MT) Umno.
Beliau mengangkat sumpah jawatan itu sebelum mesyuarat MT malam semalam.
Setiausaha Agung Umno, Ahmad Maslan menerusi ciapan Twitternya, berkata Tengku Zafrul dilantik oleh Presiden Umno Ahmad Zahid Hamidi.
"Mesyuarat MT #UMNO pada 16 Februari dimulakan dengan senator Tengku Zafrul mengangkat sumpah sebagai Ahli MT yang dilantik oleh presiden Umno," katanya.


Kemahiran keusahawanan lebih penting berbanding pegangan 51% Bumiputera dalam syarikat logistik

Kerajaan perlu menumpukan kepada membina kemahiran keusahawanan dalam kalangan Bumiputera berbanding menetapkan syarat pemilikan 51% ekuiti dalam syarikat logistik, kata seorang ahli ekonomi.Ahli Ekonomi Sunway University Yeah Kim Leng berkata, ini membolehkan golongan Bumiputera untuk membangunkan syarikat sendiri serta lebih memahami keadaan pasaran yang kini semakin berdaya saing.Yeah turut meluahkan kebimbangannya sekiranya dasar tersebut dilaksanakan tanpa menitikberatkan implikasi jangka panjang terhadap syarikat yang terlibat.“Untuk melibatkan diri secara langsung, kita perlu mempunyai kepakaran atau pengalaman dalam industri supaya dapat menyumbang kepada syarikat demi memastikan ia terus berkembang dan kekal berdaya saing pada masa hadapan,” katanya kepada MalaysiaNow.“Jika dasar ini diterjemahkan sebagai proses pengambilan secara paksa, mungkin ini akan menimbulkan konflik pengurusan dalam syarikat itu sendiri yang mana ia berpotensi mengganggu proses pertumbuhan syarikat.”Pada 2018, Najib Razak yang merupakan perdana menteri pada ketika itu mengumumkan semakan syarat ekuiti Bumiputera untuk syarikat logistik dengan kajian semula akan dilakukan pada 2020.Pada Januari Menteri Kewangan Tengku Zafrul Aziz berkata semua pemegang lesen broker berdaftar dengan kastam perlu mematuhi syarat pemilikan Bumiputera, namun tidak memperincikan jumlah sebenar.Ini mendorong Persekutuan Penghantar Fret Malaysia (FMFF) pada 18 September menggesa kerajaan supaya menjelaskan pendirian berhubung pegangan ekuiti 51% Bumiputera dalam syarikat logistik yang dilaporkan akan berkuat kuasa menjelang akhir tahun ini.Bagaimanapun pada 28 September Zafrul memaklumkan Dewan Rakyat kementerian kewangan melanjutkan tempoh kuat kuasa syarat tersebut sehingga Disember 2022 supaya Unit Peneraju Agenda Bumiputera (Teraju) dapat meneliti penyertaan Bumiputera dalam industri logistik dengan lebih lanjut.Sementara Ahmed Razman Abdul Latiff dari UPM berkata pemilikan 51% ekuti syarikat logistik tidak melambangkan keupayaan Bumiputera dalam industri tersebut.Razman berkata walaupun niat disebalik cadangan pelaksanaan dasar itu dilihat sebagai satu perkara yang baik untuk golongan Bumiputera, namun ia dibimbangi hanya akan menguntungkan golongan tertentu sahaja.“Pertama sekali kita perlu faham kenapa (kerajaan) ingin lakukan dasar ini, kerana ia untuk tingkatkan keupayaan Bumiputera untuk memiliki harta atau aset berbentuk ekuiti.“Bagaimanapun, kita perlu faham bahawa untuk menaik taraf Bumiputera, ia bukanlah semata-mata melalui peratusan ekuiti sahaja,” katanya kepada MalaysiaNow.Katanya, setiap syarikat mempunyai nilainya tersendiri di pasaran dan ini tidak boleh dibandingkan secara sama rata menerusi pengagihan ekuiti dengan kadar peratusan yang sama.“Sebagai contoh, sekiranya individu tersebut memiliki 51% pegangan ekuiti syarikat bernilai RM1.1 juta, maknanya individu itu akan memiliki nilai RM500,000. Tetapi syarikat yang nilainya RM1.1 bilion, maka individu itu akan memiliki RM500 juta.“Justeru, perlu tengok kepada nilai ekuiti. Peratusan tidak melambangkan keupayaan bumiputera dalam industri,” tambahnya.Mengulas lanjut, Yeah berkata, apabila berlaku konflik pengurusan, penentuan keputusan kebiasaannya akan berpihak kepada pemegang saham majoriti dan isu ini sering dapat dilihat menerusi syarikat usaha sama (JV).“Perkara yang paling dikhuatiri adalah pemilik syarikat yang pegangannya semakin berkurang, akan melepaskan pegangan sahamnya dan memulakan perniagaan baru menggunakan sumber perniagaannya.“Ini boleh menyebabkan nilai syarikat itu menjunam, dan akhirnya matlamat asal pelaksanaan dasar itu tidak akan tercapai,” tambahnya.Dalam pada itu, keputusan kerajaan untuk melanjutkan tempoh kuat kuasa pelaksanaan dasar itu turut disambut baik Yeah dan Razman kerana ia memberi ruang kepada kerajaan untuk meneliti dasar itu dengan lebih mendalam.


Kes harian kekal bawah 3,200 jangkitan, 2 lagi terkorban

3,189 kes baru Covid-19 direkodkan semalam menjadikan jumlah keseluruhan sebanyak 4,896,922 kes.
Sebanyak 2,464 pesakit turut dilaporkan sembuh, menjadikan jumlah keseluruhan kes sembuh sebanyak 4,832,220.
Ketika ini, 31,365 kes aktif direkodkan di mana 29,855 atau 95.2% daripadanya menjalani kuarantin kendiri.
Tiada pesakit di pusat kuarantin sementara dan 1,444 (4.6%) kes dimasukkan ke hospital.
Kes yang memerlukan rawatan di unit rawatan rapi (ICU) adalah sebanyak 66 kes dan 39 daripadanya memerlukan bantuan alat pernafasan.
Dua lagi kes kematian dicatatkan menjadikan keseluruhan korban akibat wabak itu sebanyak 36,466 orang.


WhatsApp paksa pengguna terima kemas kini terma untuk terus guna aplikasi

Aplikasi pesanan telefon pintar terkemuka WhatsApp meminta kira-kira dua bilion penggunanya pada Khamis untuk menerima terma baru perkhidmatan bagi membolehkan ia berkongsi lebih banyak maklumat dengan syarikat induknya Facebook dan membenarkan pengiklanan dan e-dagang.Kemas kini aplikasi tersebut mencetuskan kritikan dalam kalangan pengguna kerana mereka mesti bersetuju dengan perubahan tersebut atau akses kepada perkhidmatan seperti panggilan video dan pesanan suara akan dihentikan mulai 8 Februari ini.Facebook mahu mengaut keuntungan melalui WhatsApp dengan membenarkan perniagaan menghubungi para pelanggan menerusi platform tersebut, bahkan menjual produk secara langsung menggunakan aplikasi itu sebagaimana yang sudah dilakukan di India.“Polisi privasi dan kemas kini terma adalah perkara biasa dalam industri dan kami memberikan notis awal kepada pengguna  untuk mengkaji perubahan yang akan pada bermula 8 Februari,” kata seorang jurucakap Facebook.“Semua pengguna perlu bersetuju dengan syarat baru jika mereka mahu terus menggunakan WhatsApp,” tambah jurucakap itu.Firma itu mengatakan syarat-syarat baru tersebut akan membolehkan perkongsian maklumat tambahan antara WhatsApp dengan Facebook dan aplikasi lain seperti Instagram dan Messenger, termasuk kenalan dan data pengguna tetapi bukan kandungan perbualan yang kekal sulit.Di Kesatuan Eropah (EU) dan Britain, syarat baru perkhimatan hanya membolehkan kemas kini fungsi untuk pengguna profesional WhatsApp Business, kata jurucakap syarikat kepada AFP.Peguam memberi amaran kemas kini perkhidmatan itu tidak sah.“Satu-satunya cara untuk menolak pengubahsuaian itu adalah berhenti menggunakan WhatsApp, persetujuan itu dibuat secara paksa kerana penggunaan data peribadi tidak sah,” kata Arthur Messaud, seorang peguam daripada La Quadrature du net, sebuah persatuan yang membela pengguna internet.Facebook menerima tekanan daripada pengawal selia dalam cubaan mengintegrasikan perkhidmatannya.Sebelum ini, EU mendenda syarikat media sosial gergasi itu sebanyak €110 juta (AS$ 120 juta) kerana memberi maklumat tidak benar dan mengelirukan berhubung pengambilalihan WhatsApp pada tahun 2014 berhubung kemampuan untuk menghubungkan akaun antara kedua perkhidmatan tersebut.Pengawal selia persekutuan dan negeri di AS menuduh Facebook menggunakan pengambilalihan WhatsApp dan Instagram untuk mengenepikan persaingan dan mengemukakan tuntutan undang-undang anti monopoli bulan lalu yang bertujuan memaksa syarikat itu melucutkan pemilikannya.


Kes baru Covid-19 kekal di paras 19,000

Malaysia merekodkan kes baru sebanyak 19,307 menjadikan kes keseluruhan Covid-19 meningkat sebanyak 1,919,774 kes.Kes harian Sarawak kekal tertinggi sebanyak 3,118 hari ini disusuli Selangor yang mencatat 2,700 kes jangkitan.Sabah mencatatkan kes harian sebanyak 2,298, Johor (2,032), Kedah (1,355), Kelantan (1,438) , Perak (1,341), Pulau Pinang (2,243), Kuala Lumpur (513), Pahang (661), dan Terengganu (910).Tidak ada negeri yang mencatat kes satu digit hari ini.Negara juga mencatat sebanyak 24,855 kes sembuh menjadikan jumlah keseluruhan kes sembuh meningkat kepada 1,657,486.Kes aktif dengan kebolehjangkitan pula kini berjumlah 242,802 kes.Dalam pada itu, 967 pesakit ditempatkan di unit rawatan rapi (ICU) termasuk 464 orang memerlukan bantuan alat pernafasan.Malaysia turut mencatat 323 lagi korban akibat Covid-19, menjadikan jumlah mangsa yang maut meningkat kepada 19,486.


‘Wilayah bebas berniaga’ selamatkan golongan hilang pendapatan, pekerjaan

Rutin harian Fazrul Shahril sebagai kakitangan hotel terkemuka di ibu negara berubah sekelip mata selepas menerima notis pemberhentian kerja selepas pandemik Covid-19 melanda negara.Lazimnya, dia memulakan hari seawal jam 6 pagi, melakukan tugas balik tabir bersama rakan-rakan sekerja tetapi bermula April tahun lalu selepas Perintah Kawalan Pergerakan (PKP) dilaksanakan, Fazrul lebih banyak berkurung di rumah sewanya, mengenang masa depan yang belum pasti.Tetapi pemuda berasal dari Kota Bharu itu tidak mahu mengalah dan berbekalkan wang simpanannya, dia membuka gerai menjual keropok lekor di tepi jalan untuk menampung kehidupan di tengah bandar raya selepas Dewan Bandaraya Kuala Lumpur (DBKL) memberi kebenaran kepada warga kota membuka gerai atau perniagaan secara kecil-kecilan di kawasan yang sesuai bermula November lalu.“Saya sedar zaman sekarang ni memang tengah susah, semua orang susah. Peluang kerja juga tak ada. Dengan jual keropok lekor ni, sudah cukup memadai untuk menampung dan menyara hidup saya,” kata pemuda berusia 25 tahun itu ketika ditemui di gerainya yang terletak di hadapan pintu masuk Sekolah Menengah Sains Selangor di Bandar Tun Razak, Kuala Lumpur.Fazrul mampu menarik nafas lega dengan perniagaan yang baru masuk usia empat bulan itu apabila sambutan orang ramai agak memberansangkan.Mohd Fazrul Shahril melayan pelanggannya yang membeli keropok lekor.Setakat ini, pendemik sudah pun mengorbankan 555 mangsa dan 138,224 kes positif jangkitan Covid-19 di seluruh negara.Semalam, Perdana Menteri Muhyiddin Yassin mengumumkan pelaksanaan semula PKP selama 14 hari bermula 13 Januari di enam buah negeri iaitu Pulau Pinang, Selangor, Wilayah Persekutuan (Kuala Lumpur, Putrajaya dan Labuan), Melaka, Johor dan Sabah.Pada 11 November lalu, Menteri Wilayah Persekutuan Annuar Musa mengumumkan Kuala Lumpur akan menjadi “Wilayah bebas berniaga” tanpa perlu terikat dengan mana-mana peraturan birokrasi dan penguatkuasaan.“Cuma perlu dapatkan lesen sementara untuk makluman dan rekod data DBKL sahaja,” kata ahli Parlimen Ketereh itu.Fazrul bukan seorang sahaja yang mengalami pengalaman perit itu dalam tempoh krisis kesihatan ini, dilaporkan 67,068 orang kehilangan pekerjaan sejak Januari tahun lalu.Kini, beberapa tempat di Kuala Lumpur mula menjadi tumpuan orang ramai untuk berjual beli pelbagai jenis makanan terutama di sekitar Bandar Sri Permaisuri, Kampung Pandan, Masjid Jamek dan Wangsa Maju.Lebih banyak gerai-gerai di bawah khemah dan payung besar dibina di beberapa kawasan dengan sambutan pelanggan yang tidak putus-putus. Malah, perkembangan ini disambut baik penduduk dan pekerja setempat.Seorang jururawat Hospital Kanak-kanak Universiti Kebangsaan Malaysia (UKM), Ismahani Omar berkata, sebelum lambakan gerai di buka di sepanjang Jalan Yaacob Latiff, berdekatan tempat kerjanya, dia perlu memandu sehingga ke medan selera Bandar Tasik Permaisuri untuk membeli atau membungkus makanan.Sejak “Wilayah bebas berniaga” dilaksanakan, dia dan rakan-rakan sekerja mula menyedari lebih banyak pilihan makanan yang murah dan bersih berada berhampiran mereka.“Ini sangat memudahkan urusan kami. Nak jemput anak-anak dari pengasuh pun mudah, tak perlu lagi ke restoran makanan segera, hanya perlu beli apa-apa yang ada di sini. Depan hospital sahaja,” katanya kepada MalaysiaNow.Bukan sahaja mereka yang hilang pekerjaan, peniaga pasar malam turut mengambil peluang untuk mencuba nasib berniaga di tempat baru.Masri Mustamam mengangkat bekas air sebagai persiapan untuk memulakan perniagaannya.Mazeri Mustapa, 38, seorang peniaga pasar malam dengan pengalaman lebih 20 tahun berkata, pengumuman kerajaan itu menyelematkan dirinya yang terpaksa berhenti menjual minuman dan kerepek selepas pasar malam diarah tutup sepanjang tempoh PKP pada Mac hingga Jun tahun lalu.Katanya, selama beberapa bulan itu dia putus punca kewangan dan meskipun cara jualan di tapak pasar malam dan perniagaan gerai di tepi jalan memberikan suasana yang berbeza, dia bersyukur dengan peluang diberikan.“Kalau di pasar malam, kita buka sahaja tapak, mereka yang datang semua berkumpul, pusing-pusing dalam tu.“Tapi okay sahaja, sambutan agak baik. Saya kira ini satu keputusan yang tepat oleh kerajaan kerana kami berniaga tiada gaji tetap. Kena berniaga, kalau boleh hari-hari nak berniaga,” katanya ketika ditemui MalaysiaNow.Ketika ditanya, sama ada jaminan kerajaan perniagaan benar-benar boleh dijalankan tanpa memerlukan lesen, kedua-dua Fazrul dan Mazeri mengatakan sehingga kini tiada sebarang gangguan daripada pihak berkuasa.Seorang peniaga minuman Marshila Amir memberitahu MalaysiaNow penguat kuasa DBKL ada datang ke gerainya.“Selalu, ada juga lori penguat kuasa datang, ingat ke nak ambil barang, tapi nak beli air jagung saya,” katanya.Mengenai pengumuman pelaksanaan semula PKP di beberapa buah negeri, rata-rata peniaga ini menerima dengan hati terbuka mengambil kira kepentingan dan keselamatan rakyat.“Tapi, saya harap, pengecualian (lesen) dan benarkan berniaga ini akan berterusan sehingga kami dapat bertahan dan ekonomi pulih,” kata Fazrul.


Dublin anjur Kongres Kentang Sedunia tangani krisis makanan

Kongres Kentang Sedunia ke-11 yang dianjurkan di Dublin, Ireland pada Isnin, menarik lebih 1,000 perwakilan dari lebih 60 negara dan wilayah di seluruh dunia, lapor Agensi Berita Xinhua menurut penganjur.Ia kali pertama diadakan secara bersemuka sejak pandemik Covid-19.Sepanjang acara empat hari itu, para perwakilan akan membincangkan cabaran dan peluang dalam perniagaan kentang, kesihatan dan pemakanan, inovasi, kelestarian, keselamatan dan pembangunan makanan.Pelbagai produk kentang serta teknologi dan peralatan berkaitan kentang juga akan dipamerkan pada acara yang diadakan di Royal Dublin Society, lokasi utama untuk menganjurkan aktiviti berskala besar di ibu negara Ireland.Ketua Pengarah Pertubuhan Makanan dan Pertanian (FAO) Pertubuhan Bangsa-Bangsa Bersatu (PBB) Qu Dongyu, berkata kongres itu “berlangsung pada masa kritikal apabila seluruh dunia mesti menangani masalah keselamatan makanan, rantaian bekalan global di samping memastikan sistem pertanian makanan yang mampan, tanpa mengabaikan sesiapa.”Dianjurkan oleh Persekutuan Kentang Ireland, acara itu juga akan membawa para perwakilan mengikuti lawatan lapangan ke beberapa ladang kentang tempatan.


MTUC sambut baik cadangan PM naikkan bantuan JKM ke RM1000

Kongres Kesatuan Sekerja Malaysia (MTUC) menyambut baik cadangan Perdana Menteri Muhyiddin Yassin supaya bantuan bulanan Jabatan Kebajikan Masyarakat (JKM)  dinaikkan kepada RM1,000 dan berharap perkara itu akan dipersetujui sebulat suarat oleh Kabinet.MTUC menyokong cadangan PM agar naikkan bantuan JKM ke RM1000.Setiausaha Agung MTUC J. Solomon berkata mereka juga berharap cadangan itu tidak akan menjadi satu lagi kajian yang mengambil masa lama sebelum dilaksanakan.“Perkara ini tidak memerlukan pindaan undang-undang, hanya keputusan Kabinet dan surat pekeliling dalaman sebaik sahaja Kementerian Kewangan memperoleh dana.“Justeru, tidak perlu maklum balas atau kajian yang lama kerana JKM ada pangkalan data mereka yang layak,” katanya dalam satu kenyataan hari ini.Sabtu lepas, Muhyiddin mengusulkan agar bantuan bulanan JKM yang pada masa ini berjumlah antara RM200 dan RM300 kepada mereka yang layak dinaikkkan kepada RM1,000 dan cadangan akan dibentangkan pada mesyuarat jemaah menteri minggu ini.Solomon turut menggesa Kabinet memanjangkan bantuan kebajikan itu kepada dua lagi kategori iaitu penerima pencen Pertubuhan Keselamatan Sosial (Perkeso) dengan pencen kurang daripada RM2,000 sebulan dan pekerja daripada kumpulan B40 dengan gaji bulanan kurang daripada RM4,000.Untuk pekerja kumpulan B40, bantuan ini hanya sehingga pandemik COVID-19 terkawal dan vaksin ditemukan, namun bagi penerima pencen Perkeso, bantuan haruslah diberikan secara tetap, katanya.


Laporan polis terhadap projek SMG RM700 juta, MB Selangor nafi salah guna kuasa

Menteri Besar Selangor Amirudin Shari hari ini menafikan dakwaan konflik kepentingan membabitkan dirinya dan seorang exco negeri selepas Perikatan Nasional (PN) membuat laporan polis berhubung projek Selangor Maritime Gateway (SMG) bernilai RM700 juta.
Sebelum itu, Ketua Penerangan PN Selangor Mohd Shukor Mustaffa mempersoalkan jawatan Amirudin dan exco Izham Hashim sebagai pengarah dalam syarikat Landasan Lumayan Sdn Bhd (LLSB).
"Syarikat ini dianugerahkan projek SMG melibatkan pembersihan dan pembangunan Sungai Klang sepanjang 56 kilometer dari Mid Valley di Kuala Lumpur ke Pelabuhan Klang yang dikatakan menelan belanja RM700 juta.
"Laporan polis bukanlah untuk menuduh sesiapa. Kami mahu siasatan dijalankan," katanya selepas membuat laporan polis di Ibu Pejabat Polis Daerah Serdang.
Amirudin yang merupakan ahli Dewan Undangan Negeri (Adun) Sungai Tua pada satu sidang media petang ini berkata beliau dan Izham mewakili kepentingan kerajaan negeri dalam projek tersebut.
Katanya, projek itu diilhamkan oleh bekas MB, Khalid Ibrahim sebelum diteruskan oleh penggantinya Mohamed Azmin Ali dengan pinjaman RM45 juta kepada LLSB.
"Saya tak rasa ada timbul konflik kepentingan sebab ia (LLSB) anak syarikat kerajaan negeri," katanya.
Tambah beliau, Berjaya Land akan membiayai projek itu sepenuhnya sementara negeri hanya menyediakan tanah dan pihaknya mengenalpasti 500 ekar tanah untuk pembangunan projek itu.
Shukor pada sidang medianya mendakwa laporan dibuat bagi menyiasat salah guna kuasa, tadbir urus dan konflik kepentingan dan mendakwa Amirudin menggunakan kedudukan beliau sebagai menteri besar untuk menganugerahkan projek itu.
Shukor berkata, laporan kepada Suruhanjaya Pencegahan Rasuah Malaysia (SPRM) turut akan dibuat, bergantung kepada perkembangan laporan polis hari ini.
Isu tersebut sebelum ini didedahkan oleh Setiausaha Agung Parti Hijau Malaysia, Abdul Razak Ismail.
Dalam pada itu, Pengarah Urusan LLSB Syaiful Azmen Nordin dalam satu kenyataan hari ini berkata, kedudukan Amirudin dan Izham sebagai mewakili kepentingan kerajaan negeri.
Katanya, LLSB merupakan anak syarikat milikan penuh Menteri Besar Incorporated (MBI).
Tambahnya sebanyak 98 syarikat dijemput semasa proses Request For Proposal bagi tanah yang dikenal pasti.
Katanya, tiada syarikat yang berminat dan menepati kriteria yang ditetapkan memandangkan keadaan tanah yang memerlukan kos pemulihan dan infrastruktur yang tinggi.
"Susulan itu LLSB telah menerima cadangan daripada Berjaya Land Berhad untuk menjalin kerjasama strategik membangunkan Sungai Klang secara holistik," katanya dalam satu kenyataan hari ini.
Projek itu bertujuan menguruskan masalah pencemaran dan banjir membabitkan kawasan yang terkesan teruk dengan bencana itu, antaranya Bukit Lanchong dan Taman Sri Muda.


Neelofa, suami kemuka representasi ke AGC mohon tuduhan langgar SOP ditarik balik

Selebriti Noor Neelofa Mohd Noor dan suami, Muhammad Haris Mohd Ismail mengemukakan representasi kepada Jabatan Peguam Negara (AGC) berhubung pertuduhan melanggar prosedur operasi standard (SOP) Perintah Kawalan Pergerakan Bersyarat (PKPB) di sebuah kedai karpet, di Nilai, awal Mei lepas.Peguam yang mewakili pasangan itu, Wan Aizuddin Wan Mohamed berkata representasi itu dikemukakan semalam bagi memohon AGC mempertimbangkan untuk menarik balik pertuduhan berkenaan.Beliau berkata demikian kepada pemberita selepas sebutan semula kes itu di hadapan Majistret Mohd Firdaus Saleh hari ini.Mahkamah menetapkan sebutan semula kes itu pada 1 Disember depan.Pada 20 Mei lepas, pasangan itu mengaku tidak bersalah atas pertuduhan mengikut Peraturan 19, Peraturan-Peraturan Pencegahan dan Pengawalan Penyakit Berjangkit (Langkah-Langkah Di Dalam Kawasan Tempatan Jangkitan) (Kawalan Pergerakan Bersyarat) (No 4) (Pindaan) (No 12) 2021.Mereka didakwa melakukan perbuatan itu ketika berada di sebuah premis menjual karpet di pusat perniagaan Nilai 3 pada 2 Mei lepas.Pasangan itu berdepan dengan hukuman denda tidak melebihi RM50,000 atau penjara hingga enam bulan atau kedua-duanya jika sabit kesalahan.Muhammad Haris, 26, didakwa atas dua kesalahan gagal mematuhi SOP PKPB dengan tidak membuat imbasan aplikasi MySejahtera untuk daftar masuk atau menulis secara manual serta tidak memakai pelitup muka di Kedai Naeem Carpet Sdn Bhd, Kawasan Perindustrian Nilai 3, Nilai, pada 4 petang, 2 Mei lepas.Neelofa, 32, pula dituduh tidak membuat imbasan aplikasi MySejahtera untuk daftar masuk di premis itu atau menulis secara manual pada masa dan tarikh sama.


‘Kuasa Melayu’ di MCKK

Akhir bulan Mei 1969, kehidupan di Malay College Kuala Kangsar (MCKK) kembali pulih seperti sedia kala.
Gulai ikan sardin dan telur tinggal kenangan. Menu dewan makan kembali menjadi seperti biasa.  Ikan, ayam daging kembali di atas meja makan.
Aku perhatikan lori pembekal makanan dari Ipoh atau Taiping ada berhenti di belakang Big School.
Penghantaran bahan makanan tidak diganggu lagi.
Budak koleq meneruskan kehidupan sama seperti sebelum dan sesudah 13 Mei.
Satu tradisi yang menghidupkan MCKK ialah “Tuesday Activity” atau “Aktiviti Hari Selasa”.
Setiap budak koleq diwajibkan mengambil bahagian dalam Tuesday Activity.
Pelajar bebas untuk memilih apa saja persatuan yang diminati.
Ini aktiviti di luar bilik darjah.
Ada pasukan pakaian seragam seperti kadet, pengakap dan kumpulan pancaragam MCKK.
Ada kelab amal seperti Red Cross dan St John Ambulance. Ada kelab Cinema.
Kelab renang terus berjalan walaupun di MCKK kolam renang kering.
Setiap Selasa bas MCKK akan membawa ahli kelab renang ke Burma Pool di Taiping.
Di MCKK yang tidak wujud hanya kelab Pandu Puteri.
Paling terulung diantara semua kelab- kelab Tuesday Activity ini ialah “Debating and Current Affairs Club” atau Kelab Debat dan Hal Ehwal Semasa.
Tidak semua yang melamar untuk memasuki kelab ini akan diterima.
Prosesnya agak senang tapi mencabar.
Yang melamar wajib membuktikan berkeupayaan untuk berucap dengan baik. Berucap dalam Bahasa Melayu dan juga Bahasa Inggeris.
Hakikatnya kelab debat ini mendidik ahlinya untuk cekap berfikir, berucap dan berhujah.
Ini benih-benih permulaan untuk tertarik dalam hal ehwal semasa seperti agenda sosial dan politik terkini.
Mengasah bakat untuk memimpin.
Pada bulan pertama di MCKK apabila aku wajib membuat persediaan memasuki Aktiviti Selasa.
Aku memilih untuk menyertai kelab debat.
Berdebar juga ketika aku ditemuduga oleh para senior, Rahman Adnan dan Kasim Ahmad.
Kemudian aku diminta berucap dalam bahasa Melayu dan Inggeris.
Aku ingat lagi petang itu selain daripada Kassim Ahmad dan Rahman Adnan ada, Mustafa Nor, Rahman Yusof dan Hamzah Zin.
Majoriti ahli kelab ini daripada tingkatan enam atas. Aku, Razak dan Ezani, semua pendatang baru mahu melamar.
Pelajar tingkatan lima yang menjadi ahli kelab ini tidak ada kecuali Syed Kadir.
Petang itu aku diterima  menjadi ahli kelab debat. Jadi setiap Selasa aktiviti aku ialah berdebat dan berbincang hal ehwal semasa.
Kelab ini bersidang dalam bilik khusus dengan meja dan kerusi kayu panjang mahagony berwarna hitam coklat. Meja dan kerusi ini pada hemat aku sudah melalui puluhan tahun sejarahnya.
Bilik ini terletak di sebelah pejabat guru besar dan tidak jauh dari Dewan Hargreaves. Kelab yang tidak melebihi 15 orang ahlinya dilihat eksklusif dan elitis.
Kalau di High Table Dewan Makan kami diajar cara bersopan menjamah makanan.
Dalam kelab debat kami diajar cara berhujah dengan sopan. Kami ini adalah anak-anak berudu  belajar berucap dan berhujah seperti para YB di Parlimen atau peguam di mahkamah.
Setiap Selasa kami akan menimbulkan agenda baru untuk didebatkan.
Kalau Selasa ini Bahasa Melayu maka Selasa depan berdebat dan berbincang dalam Bahasa Inggeris.
Mister Tate akan menjadi guru pembimbing dan mengawasi kelab ini. Hakikatnya kelab ini terbuka luas untuk membincangkan apa sahaja terutamanya hal ehwal semasa.
Tahun 1969 dunia anak-anak muda sedang berubah. Latar budaya ialah gerakan hippies, rock n roll dan gaya hidup baru anak muda.
Gaya hidup ini membawa kehidupan bebas daripada yang lama, menentang yang kolot dan meneroka satu dunia baru.
Ganja menjadi tanda dan semangat gerakan anak-anak muda ini.
Manakala latar politik pula ialah Perang Vietnam.
Perang ini ditentang oleh kaum  pelajar di seluruh dunia.
Anak muda di Amerika Syarikat (AS), Eropah, Jepun dan Australia turun  ke jalan raya bagi menentang Perang Vietnam.
Anak muda di AS dikenakan “draft”.
Draft ialah sistem paksaan khidmat negara selama dua tahun.
Khidmat negara ini bermakna menjadi tentera dan pergi berperang ke Vietnam.
Semua ini menjadi agenda yang kami bincangkan dalam kelab debat.
Kami berbincang hal hippies, ganja, Perang Vietnam dan politik. Aku merasa dunia aku semakin terbuka luas.
Satu lagi tradisi MCKK ialah wujudnya Student Union.
Ada Fifth Form Union dan ada Sixth Form Union. Dua persatuan ini menjalankan pelbagai aktiviti.
Persatuan ini menjalankan aktiviti seperti konsert, pertandingan syarahan, debat, talentime  atau menjemput pensyarah luar untuk berceramah.
Namanya saja Persatuan Tingkatan Lima dan Enam tetapi bila melakukan aktiviti ianya  merangkumi seluruh pelajar MCKK.
Dari tingkatan satu ke tingkatan enam semuanya menjadi khalayak. Aktiviti ini berjalan dalam Dewan Hargreaves.
Tiba-tiba pada satu hari Selasa di minggu akhir bulan Jun 1969 aku dengar berita tentang  surat Dr Mahathir Mohamad.
Aku dengar berita ini ketika aku bersama ahli kelab debat. Ada ahli kelab dapat melihat dan membaca surat ini. Surat sampai melalui pos.
Aku belum dapat melihat atau membaca surat ini. Apa isinya aku tidak tahu.
Siapa Dr Mahathir pun aku tidak tahu.
Tapi aku rasa surat ini penting kerana ianya menjadi satu tajuk perbualan kami dalam kelab debat.
Tetapi surat Dr Mahathir ini tidak menjadi tajuk perbincangan mungkin kerana penyebaran berjalan di bawah tanah.
Aku menunggu dan yakin surat ini akan dapat aku baca. Anggapan aku betul.
Tiba-tiba di Dorm 20 sepucuk surat Dr Mahathir sampai juga melalui pos.
Awalnya aku nampak Kamarudin Jaffar membacanya. Sesudah itu beralih dan bertukar tangan.
Surat dalam kertas A4 dua muka surat ini disaikostail untuk selebaran.
Pasti yang sampai ke Dorm 20 ini bukan edisi pertama atau salinan asal.
Aku perhatikan Wan Magata menulis tangan kembali isi surat ini. Mungkin untuk disebarkan dengan pos kepada yang lain.
Akhirnya surat Dr Mahathir sampai ke tangan aku. Aku baca. Isinya bersangkutan dengan kritikan Dr Mahathir terhadap Perdana Menteri Tunku Abdul Rahman.
Dr Mahathir marah kepada Tunku kerana Tunku mengambil sikap “lalai dan lepa” terhadap orang Cina.
Dr Mahathir menimbulkan kes 11 orang Cina yang seharusnya dihukum mati tetapi diampunkan. Mengikut Dr Mahathir ini menjadikan orang Cina  makin berani.
Aku tidak tahu pun siapa dan apa kes 11 orang Cina ini. Mungkin aku ada membaca di Utusan Malaysia tetapi sudah terlupa.
Dr Mahathir menulis bagaimana pada 12 Mei, 1969 orang-orang India dan Cina membuat “kurang  ajar” kepada orang-orang Melayu. Bab ini pun aku tidak tahu.
Kurang ajar macam mana kerana aku tidak ada membacanya latar belakang beritanya.
Bagaimana Cina dan India kurang ajar aku tidak mengerti. Aku tidak tahu apa yang berlaku di Kuala Lumpur.
Dari apa yang aku fahami Dr Mahathir mengkritik Tunku. Daripada pemahaman aku Tunku sudah menjadi pembelot terhadap perjuangan Melayu.
Dr Mahathir memperli Tunku yang mendakwa dirinya sebagai “The Happiest Prime  Minister”.
Bab ini aku tahu kerana aku pernah terbaca bagaimana Tunku dinobatkan oleh media Inggeris  sebagai perdana menteri paling gembira setelah sepuluh tahun memegang jawatan itu.
Surat Dr Mahathir ini hakikatnya mengkritik Tunku. Ianya satu surat terbuka. Surat ini disebar secara meluas.
Dalam surat ini ada juga disebut tentang darah keturunan Pakistan Dr Mahathir. Ini juga aku tidak faham.
Aku juga terperanjat bila membaca ketika negara dalam darurat Tunku asyik bermain “poker”.
Setahu aku main poker ini main judi. Untuk Dr Mahathir ini satu perkara yang tidak bertanggungjawab yang dilakukan oleh Tunku sebagai seorang perdana menteri.
Surat Dr Mahathir ini pada hemat aku cuba menyedarkan orang-orang Melayu.
Surat yang ditulis pada 17 Jun, 1969  ini semua berlatarbelakangkan apa yang berlaku pada  sebelum dan sesudah 13 Mei, 1969.
Aku lihat Dr Mahathir ini agak sopan terhadap Tunku. Dr Mahathir membahasakan dirinya patik ketika menulis surat ini kepada Tunku.
Aku hairan apakah Dr Mahathir tidak sedar makna perkataan patik ini. Tetapi Dr Mahathir tidak menggunakan “patik pacal yang hina”.
Aku tahu makna perkataan patik ini. Aku pernah dengar emak aku ada menggunakan bila berbual dengan Mak Engku isteri kepada Raja Husin di Kampung Batu Serambai.
“Kita ni orang biasa, orang bono. Dio rajo kita bahasakan diri kita patik.”
Emak aku memberi penjelasan.
Bila aku lihat kamus maka aku terperanjat kerana patik itu ertinya anak anjing.
“Mak aa, aku  tak nak pakai patik. Patik ini anak anjing.”
Aku bertengkar dengan emak aku tentang perkataan patik.
“Pokok dek ekao laaa.” Emak aku memberikan kebenaran.
Apakah Dr Mahathir tidak tahu makna patik kerana dia ada darah Pakistan?
Atau Dr Mahathir  sosok yang sopan bila menulis surat kepada Tunku Abdul Rahman dia merendah diri sebagai “anak anjing”.
Surat Dr Mahathir daripada apa yang aku dengar, sudah tersebar luas. Semua orang-orang Melayu ingin membacanya.
Nama Dr Mahathir yang berani mengkritik Tunku diikuti pula oleh nama seperti Harun Idris, Musa Hitam dan Syed Jaafar Albar.
Daripada akhbar Utusan aku membaca bahawa mereka ini adalah “ultra”.
Mereka dianggap ultra Melayu. Aku sebenarnya tidak faham akan makna ultra Melayu ini.
Anggapan aku ultra Melayu ini adalah mereka yang memperjuangkan nasib kaum Melayu.
Aku ingat lagi aku menulis sepucuk kepada Simon Lee a.k.a Lee Keong tentang ultra Melayu ini. Aku nyatakan sokongan aku kepada ultra Melayu sebagai sokongan aku kepada orang-orang Melayu.
Babak surat Dr Mahathir berlalu.
Satu malam Khamis Sixth Form Union mengadakan program Malam Pidato.
Kami semua berada dalam Dewan Hargreaves. Para senior tingkatan enam atas mendominasi pidato malam itu.
Tiba-tiba muncul Basri pelajar aliran Sains tingkatan enam atas. Dia mula berpidato.
Cukup hebat. Pidato ini  makin hebat kerana Basri memakai sarung tangan putih di tangan kanannya. Basri melaungkan “Malay Power”.
Aku tahu makna Malay Power atau Kuasa Melayu.
Slogan yang dilaungkan oleh Basri  di Hargreaves Hall pada malam Khamis itu adalah akibat  daripada apa yang berlaku pada 13 Mei di Kuala Lumpur.
Kami dan pelajar junior semua senyap. Mungkin ada yang faham dan mungkin ramai yang tidak faham kenapa Basri memakai sarung tangan putih untuk melaungkan Malay  Power.
Kemudian di kelab debat aku diberi tahu latar belakang ucapan Basri.
Kesahnya begini.
Basri pelajar dari Selayang mendapat kebenaran untuk pulang ke rumahnya. Tujuannya ialah untuk mengambil tandatangan penjaga untuk mengisi borang melamar biasiswa “Colombo Plan”.
Basri pulang beberapa hari sebelum hari mengundi.
Daripada apa yang aku dengar Basri terperangkap dalam huru-hara politik yang sedang berlaku di Kuala Lumpur.
Daripada apa yang aku dengar si  Basri ikut sama dalam demonstrasi anti Cina yang bergerak dari Selayang ke arah Chow Kit yang diatur oleh anak-anak muda Melayu di Selayang.
Basri budak koleq tingkatan enam atas terlibat sama dalam suasana 13 Mei. Justeru dia memberikan ucapan Malay Power.
Tidak berapa lama kemudian di perpustakaan aku terbaca dalam majalah Mastika satu berita tentang Shahnon Ahmad penulis novel Ranjau Sepanjang Jalan.
Sasterawan dari utara ini menulis tentang Malay Power dan “Malay Bastard”.
Mata hati aku terbuka. Aku mula ingin memahami lebih mendalam apa yang sedang berlaku.
Aku juga mula memikirkan konsep Malay Bastard ini. Aku mula memikirkan siapakah Malay Bastard ini.
Aku juga mula memikirkan apakah ada kebenaran daripada surat Dr Mahathir.
Banyak soalan yang tidak aku temui jawapan.
Akhirnya cuti penggal pertama aku sampai.
Aku akan pulang ke Jelebu dan berjumpa kawan lama.
Pulang ke Jelebu aku akan melintasi Kuala Lumpur yang masih lagi dalam keadaan tegang.


Rauf sokong Sulaiman sebagai KM Melaka

Pengerusi Badan Perhubungan Umno Melaka, Ab Rauf Yusoh menafikan khabar angin bahawa terdapat tentangan terhadap pelantikan Sulaiman Md Ali sebagai ketua menteri.Beliau berkata, kesemua ketua-ketua bahagian parti itu di negeri ini sebulat suara menyokong penuh pelantikan itu sebagaimana dinyatakan sebelum ini.”Saya ingin maklumkan bahawa kami tiada masalah, kita telah bersama-sama mendapat kerajaan yang stabil. Oleh itu saya menolak yang kononnya ada kemelut antara kami yang menentang ketua menteri sedia ada”Kesemua kami (ketua-ketua bahagian), termasuklah saya selaku pengerusi Badan Perhubungan Umno akan berikan sokongan penuh kepada kepimpinan Sulaiman sebagai Ketua Menteri Melaka,” katanya pada sidang media malam tadu.Beliau juga menegaskan lantikan Sulaiman menunjukkan kepercayaan rakyat Melaka dengan kerjasama semua ketua bahagian Umno untuk memastikan selepas ini mereka bersedia menghadapi Pilihan Raya Umum ke-15 (PRU15).”Fokus kini adalah berhubung pentadbiran kerajaan negeri yang baharu dan kami tiada masalah kerana kita telah mendapat sebuah kerajaan yang stabil,” katanya.Dalam pada itu, Ab Rauf menyerahkan kepada pucuk pimpinan parti itu sama ada mahu menggunakan model parti itu pada PRU15 sehingga membawa kejayaan besar dalam Pilihan Raya Negeri (PRN) Melaka.Katanya, penampilan 86% muka baru dalam PRN kali ini terbukti membuahkan hasil apabila rakyat dan pucuk pimpinan BN dapat menerima formula itu dan diterjemahkan melalui keputusan PRN semalam.Sulaiman mengangkat sumpah sebagai ketua menteri selepas Barisan Nasional berjaya memenangi 21 daripada 28 kerusi Dewan Undangan Negeri (DUN) yang ditandingi parti itu.


Masjid Lembah Klang terima semua mangsa banjir, tidak bezakan kaum, agama

Masjid di Lembah Klang membuka pintu bagi menyambut mangsa-mangsa banjir tanpa mengira kaum atau agama selepas ramai keluarga mangsa terpaksa dipindahkan dari rumah mereka ekoran hujan masih tidak berhenti sejak beberapa hari lalu.Nazir Masjid At-Taqwa di Bukit Kapar, Selangoor, Masadan Mohsin berkata orang bukan Islam juga turut berlindung di masjid itu sejak Sabtu lalu.Katanya, kebanyakan mangsa tinggal di kawasan sekitar masjid selain beberapa terkandas di jalan raya dan berlindung di masjid selama satu malam sebelum kembali cuba meneruskan perjalanan.“Setakat ini 180 mangsa tidur di masjid itu berbanding 200 orang sehari sebelumnya,” katanya kepada MalaysiaNow.“Beberapa orang termasuk kaum Cina terkandas di jalan raya dan datang ke masjid untuk berlindung malam tadi, mereka sudah boleh pulang hari ini.“Namun masih ada penduduk dari keluarga Melayu dan India yang tidak boleh pulang ke rumah masing-masing lagi.”Hal ini adalah ekoran tahap air banjir lambat turun bagi membolehkan jalan raya dilalui.Masadan turut berkata ada rumah-rumah yang musnah akibat banjir.Katanya, penduduk yang rumahnya musnah mungkin akan berada di masjid itu untuk beberapa hari lagi.Sementara itu, ustaz Izzat dari Majid Al Madaniah USJ 18 berkata beberapa kawasan dilanda banjir di Puchong dan Subang Jaya masih lagi tidak bertambah baik.“Kami terima lebih ramai mangsa malam ini,” katanya.“Kami anggarkan sekitar 600 orang ketika ini berlindung di masjid.”Menurutnya, kapasiti maksimum masjid itu hanya 500 orang, namun ramai yang terkandas akibat banjir, katanya.“Kami anggarkan situasi ini mungkin akan berterusan selama seminggu.“Kami akan siap sedia buat yang terbaik ketika ini.”Masjid yang diurus Izzat masih belum menerima mangsa yang bukan Islam, namun dia berkata semua orang dialu-alukan untuk berlindung di masjid itu.Buat masa sekarang, pihak masjid sedang cuba untuk mendapatkan selimut dan bantal bagi mereka yang terpaksa bermalam.Situasi yang sama turut berlaku di Masjid Al Falah Seksyen 9, Shah Alam, yang kini memberi perlindungan kepada 120 orang mangsa.Pemimpin masjid Yusoh Latiff berkata tidak ada masalah orang terlalu ramai di masjid itu kerana mangsa akan dipindah ke tempat lain juga.Beliau berkata semua orang dialu-alukan tidak kira kaum atau agama, sambil turut menambah tidak ada orang yang terabai akibat banjir yang melanda ketika ini.“Majoriti penduduk di sini adalah orang Melayu, kerana itu ramai mangsa yang berlindung di sini adalah orang Melayu.“Namun ada juga yang bukan Islam tolong bantu mangsa banjir dengan menjadi sukarelawan di masjid,” katanya.“Bila ada krisis, tak boleh ada seorang pun diabaikan. Kami alu-alukan semua orang untuk datang ke masjid. Layanan sama kepada semua orang.”Sementara itu, Izzat berkata penduduk Malaysia adalah orang yang paling baik dalam berdepan krisis, semua orang cuba untuk membantu mangsa dengan cara masing-masing.“Kami terima banyak derma, keperluan asas seperti air, makanan, pakaian dan lampin,” katanya.“Orang datang ke masjid sehingga melebihi kapasiti, namun bantuan tak putus daripada orang lain. Bantuan dari warga Malaysia terus datang tak berhenti.”


Kebanyakan kes cacar monyet jangkiti lelaki gay di Britain

Angka jangkitan cacar monyet atau monkeypox di Britain melebihi 500 kes pada Rabu, lapor Xinhua, berdasarkan angka rasmi terkini.
Agensi Keselamatan Kesihatan United Kingdom (UKHSA) memaklumkan pihaknya mengesan 52 lagi kes di England dan masing-masing satu di Scotland dan di Wales – meningkatkan jumlah kes yang disahkan di Britain kepada 524 setakat Selasa.
Terdapat 504 kes yang disahkan di England, 13 di Scotland, dua di Ireland Utara, dan lima di Wales.
“Sesiapa sahaja boleh dijangkiti, terutamanya jika anda mempunyai hubungan rapat, termasuk hubungan seksual, dengan individu yang mempunyai simptom. Pada masa ini, kebanyakan kes berlaku pada lelaki gay, biseksual, atau melakukan hubungan seks dengan lelaki,” menurut UKHSA.
Profesor Epidemiologi Penyakit Berjangkit di London School of Hygiene and Tropical Medicine David Heymann berkata: “Adalah penting untuk tidak membuat kesimpulan atau meletakkan stigma kepada kumpulan atau individu tertentu.”
“Meskipun risiko keseluruhan kelihatan kecil, semua orang harus terus berwaspada kerana agensi kesihatan awam berusaha untuk membendung wabak itu kerana cacar monyet berpotensi untuk menjejaskan sesiapa sahaja yang menjadi kontak rapat kepada individu yang dijangkiti,” kata Heymann.


Jemaah haji B40, M40 dikenal pasti melalui senarai Sumbangan Tunai Rahmah

Bakal jemaah haji dalam kategori B40 dan M40 dikenal pasti melalui senarai penerima Sumbangan Tunai Rahmah (STR), manakala bagi kumpulan T20 adalah berdasarkan pendapatan individu melebihi RM15,000 sebulan dan bukan pendapatan isi rumah.
Menteri di Jabatan Perdana Menteri (Hal Ehwal Agama) Mohd Na’im Mokhtar berkata Lembaga Tabung Haji (TH) telah bekerjasama dengan kerajaan untuk menyemak silang maklumat bakal haji dengan pangkalan data sedia ada berkaitan pendapatan jemaah yang terpilih.
“Bagi musim haji 1444H/2023M, sebanyak 45.7% yang terpilih terdiri daripada jemaah haji kumpulan B40, 52.3% pula adalah jemaah haji kumpulan M40 dan 2% lagi adalah kumpulan T20,” katanya pada Waktu Pertanyaan-pertanyaan Menteri di Dewan Rakyat, hari ini.
Beliau menjawab soalan Abdul Latiff Abdul Rahman (PN-Kuala Krai) yang ingin tahu kriteria  digunakan untuk mengklasifikasikan golongan B40, M40 dan T20 dalam menentukan mereka yang menerima tawaran untuk mengerjakan haji tahun 1444 Hijrah.
Bagi penambahan kuota haji, Na’im berkata Malaysia telah mengemukakan permohonan kepada kerajaan Arab Saudi dan kini menunggu keputusan rayuan itu.


40 lagi korban akibat Covid, jumlah keseluruhan cecah 30,614

40 lagi korban akibat Covid-19 dilaporkan pada 5 Disember, menjadikan jumlah keseluruhan kematian di seluruh negara kepada 30,614.Menurut data Github kementerian kesihatan, 10 atau 25% daripada ini adalah kes kemataian sebelum tiba di hospital (BID).Johor mencatatkan jumlah kematian tertinggi iaitu lapan atau 20% diikuti Perak sebanyak enam kes atau 15%.Kedah melaporkan lima kematian; Sabah, Selangor dan Terengganu masing-masing melaporkan empat kematian; manakala Sarawak melaporkan tiga kematian.Pahang melaporkan dua kematian manakala Kelantan, Melaka, Negeri Sembilan dan Pulau Pinang masing-masing melaporkan satu kematian.Tiada kematian dilaporkan di Perlis, Kuala Lumpur, Labuan dan Putrajaya.Sebanyak 4,298 kes baru dilaporkan semalam, menjadikan jumlah keseluruhan sebanyak 2,658,772.Setakat semalam, terdapat 61,999 kes aktif Covid-19 dan 4,929 pesakit pulih dilaporkan.


Pelepasan cukai rakyat diperluaskan dalam Belanjawan 2021

Sebagai usaha menggalakkan rakyat mendapatkan vaksinasi mencegah penularan penyakit, kerajaan bersetuju meluaskan skop pelepasan cukai bagi perbelanjaan rawatan perubatan meliputi perbelanjaan vaksinasi seperti pneumokokal, influenza serta Covid-19, kata Tengku Zafrul Aziz.Semasa membentangkan Belanjawan 2021, menteri kewangan berkata pelepasan cukai Lembaga Hasil Dalam Negeri (LHDN) diberi ke atas perbelanjaan vaksinasi bagi setiap individu, pasangan dan anak-anak terhad kepada RM1,000.Katanya, kerajaan juga akan menaikkan had pelepasan cukai ke atas perbelanjaan rawatan perubatan diri, pasangan dan anak bagi penyakit serius daripada RM6,000 kepada RM8,000 dan had pelepasan cukai bagi skop perbelanjaan pemeriksaan kesihatan penuh dinaikkan daripada RM500 kepada RM1,000.Beliau berkata, sebagai tambahan had pelepasan cukai ke atas perbelanjaan bagi rawatan perubatan, keperluan khas dan penjagaan ibu bapa juga dinaikkan daripada RM5,000 kepada RM8,000.Kerajaan juga melanjutkan tempoh pengecualian duti setem ke atas semua produk Perlindungan Tenang dengan sumbangan tahunan tidak melebihi RM100,000 untuk tempoh lima tahun lagi sehingga tahun taksiran 2025.“Sukacita kerajaan mengumumkan beberapa inisiatif utama bagi meringankan beban kewangan rakyat semasa tempoh krisis wabak ini.“Inisiatif pertama; penurunan kadar cukai pendapatan. Kerajaan bersetuju kadar cukai pendapatan untuk individu pemastautin diturunkan sebanyak 1 mata peratusan bagi banjaran pendapatan bercukai RM50,001 hingga RM70,000 yang dijangka memanfaatkan 1.4 juta pembayar cukai,” katanya di Dewan Rakyat hari ini.Katanya, bagi membantu mereka yang hilang pekerjaan akibat keadaan ekonomi yang terjejas susulan Covid-19, bagi tempoh 2 tahun taksiran, had pengecualian cukai pendapatan bagi bayaran pampasan atas kehilangan pekerjaan akan dinaikkan daripada RM10,000 kepada RM20,000 setiap tahun genap perkhidmatan.“Sukacita kerajaan mengumumkan beberapa inisiatif utama bagi meringankan beban kewangan rakyat semasa tempoh krisis wabak ini.Selain itu katanya, dalam menggalakkan simpanan hari tua, pelepasan cukai pendapatan individu sehingga RM3,000 ke atas caruman Skim Persaraan Swasta atau PRS dilanjutkan sehingga tahun taksiran 2025.“Selain itu, had pelepasan cukai pendapatan bagi gaya hidup dinaikkan daripada RM2,500 kepada RM3,000 iaitu tambahan RM500 yang dikhususkan bagi perbelanjaan berkaitan sukan termasuk bayaran penyertaan pertandingan sukan. Skop pelepasan ini juga diluaskan untuk meliputi langganan surat khabar elektronik.”Tambah Zafrul, sebagai usaha menggalakkan ibu bapa menyimpan untuk membiayai kos pendidikan tinggi anak-anak mereka, pelepasan cukai sehingga RM8,000 bagi simpanan bersih Skim Simpanan Pendidikan Nasional (SSPN) kekal dan dilanjutkan sehingga tahun taksiran 2022.


Tak puas hati? Bawa ke mahkamah, kata Saifuddin berhubung pengecualian Umno daripada Akta Pertubuhan

Keputusan memberi pengecualian kepada Umno mengikut Seksyen 70 Akta Pertubuhan 1966 (Akta 832) berhubung pemilihan parti itu adalah terpakai, kata Menteri Dalam Negeri Saifuddin Nasution Ismail.
Saifuddin berkata sekiranya ahli Umno yang membawa isu berkenaan kepada Jabatan Pendaftar Pertubuhan (RoS) sebelum ini tidak berpuas hati dengan keputusan itu, mereka boleh membawanya ke mahkamah.
“Ahli parti setelah membawa kes ke RoS, dan RoS memberi satu keputusan ataupun menteri telah memberi keputusan dan dia tak puas hati, dia boleh bawa ke mahkamah. Prosesnya dia kena angkat asas kenyataan dia, sediakan affidavit, kemudian pihak siapa dinamakan defendan,” katanya kepada pemberita ketika ditemui di lobi Bangunan Parlimen semalam.
Terdahulu ketika menggulung perbahasan Rang Undang-Undang Perbekalan 2023 peringkat dasar bagi Kementerian Dalam Negeri (KDN), Saifuddin berkata pengeculian yang diberikan kepada Umno itu dibuat berdasarkan Seksyen 70 Akta 832.
"Seksyen 70 akta itu memberi (kuasa) secara khusus kepada menteri untuk membuat beberapa pengecualian dan keputusan yang saya buat terarah kepada pengecualian pematuhan Seksyen 13 akta yang sama," katanya.
Saifuddin dalam kenyataan kelmarin berkata KDN memberi pengecualian kepada Umno daripada pematuhan Seksyen 13(1)(c)(iv) Akta 832, berhubung keputusan usul tambahan tidak mempertandingkan jawatan presiden dan timbalan presiden pada pemilihan parti itu tahun ini.
Pengecualian itu diberi mengikut Seksyen 70 akta berkenaan yang memperuntukkan menteri boleh menggunakan budi bicaranya untuk mengecualikan mana-mana pertubuhan berdaftar daripada semua atau mana-mana peruntukan dalam Akta 832.


Filem Bollywood mengenai rekrut IS ‘pecah panggung’ di sebalik perdebatan di India

Sebuah filem bajet rendah Bollywood mengenai wanita muda yang direkrut oleh Negara Islam (IS) telah mencetuskan perdebatan sengit, membantu menjadikannya muncul sebagai tayangan “pecah panggung” di India.
"The Kerala Story", berlatarkan negeri di selatan negara itu, mengikuti tiga wanita yang didoktrin, ditukar dan dihantar ke kem IS.
Filem berbahasa Hindi, yang dibintangi oleh pelakon kurang popular, telah mengumpul lebih 450 juta rupee (AS$5.50 juta, RM24.48 juta) dalam jualan tiket sejak mula ditayangkan pada Jumaat.
Menurut angka yang disusun dan disiarkan Penganalisis Perdagangan Taran Adarsh di Twitter, ia jarang berlaku di Bollywood.
"Tayangan pecah panggung hari ini sukar, tetapi 'The Kerala Story' melanggar norma dengan kejayaan ‘box-office’ filem itu," kata penerbit dan penganalisis industri Girish Johar dalam satu temu bual. Ia dengan mudah menjadi antara 10 filem teratas dari segi jumlah kutipan tertinggi tahun ini."
Perdana Menteri Narendra Modi yang memuji filem arahan Sudipto Sen itu, berkata ia menunjukkan akibat daripada keganasan.
Uttar Pradesh dan Madhya Pradesh, dua negeri yang diperintah oleh Parti Bharatiya Janata, telah mengecualikan duti hiburan terhadap filem itu, menjadikan harga tiket lebih murah.
Persatuan Pemilik Teater dan Multiplex Tamil Nadu pada Ahad menyekat tayangan di negeri itu sebagai "langkah berjaga-jaga" untuk mengekalkan undang-undang dan ketenteraman.
Bagaimanapun, Mahkamah Tinggi Kerala enggan mengenakan larangan di negeri tempat filem itu ditetapkan, mengatakan ia "diilhamkan daripada peristiwa sebenar."
Mahkamah Agung bersedia untuk mendengar rayuan terhadap perintah Mahkamah Tinggi itu minggu depan.